|  |  |
| --- | --- |
| Številka: 007-94/2019/84 | |
| Ljubljana, 20. 11. 2020 | |
| EVA 2019-2330-0058 | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | |
| ZADEVA: Predlog Zakona o zagotavljanju zemljišč za izvajanje izobraževalnih ter raziskovalnih in razvojnih dejavnosti s področja kmetijstva in gozdarstva – predlog za obravnavo | | | |
| 1. Predlog sklepov vlade: | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na … seji dne … pod točko ... sprejela sklep:  S K L E P  Vlada Republike Slovenije je določila besedilo predloga Zakona o zagotavljanju zemljišč za izvajanje izobraževalnih ter raziskovalnih in razvojnih dejavnosti s področja kmetijstva in gozdarstva in ga pošlje v obravnavo Državnemu zboru Republike Slovenije po rednem postopku.  Dr. Božo Predalič  GENERALNI SEKRETAR  Priloga:   * predlog Zakona o zagotavljanju zemljišč za izvajanje izobraževalnih ter raziskovalnih in razvojnih dejavnosti s področja kmetijstva in gozdarstva.   Sklep prejmejo:   * Državni zbor Republike Slovenije, * Ministrstvo za kmetijstvo, gozdarstvo in prehrano, * Služba Vlade Republike Slovenije za zakonodajo. | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | |
| / | | | |
| **3.a Osebe, odgovorne za strokovno pripravo in usklajenost gradiva:** | | | |
| * dr. Darja Majkovič, generalna direktorica Direktorata za kmetijstvo, * mag. Robert Režonja, generalni direktor Direktorata za gozdarstvo in lovstvo, * dr. Jana Javornik, Združeno kraljestvo Velike Britanije in Severne Irske, generalna direktorica   Direktorata za visoko šolstvo,   * dr. Tomaž Boh, generalni direktor Direktorata za znanost, * mag. Nataša Kranjc, vršilka dolžnosti generalnega direktorja Direktorata za srednje in višje šolstvo   ter izobraževanje odraslih,   * Leon Ravnikar, Direktorat za kmetijstvo, * Andrej Hafner, Direktorat za kmetijstvo, * Tanja Krebs, Direktorat za gozdarstvo in lovstvo. | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | |
| / | | | |
| **4. Predstavniki vlade, ki bodo sodelovali pri delu državnega zbora:** | | | |
| * dr. Jože Podgoršek, minister za kmetijstvo, gozdarstvo in prehrano, * mag. Miran Mihelič, državni sekretar, * dr. Simona Kustec, ministrica za izobraževanje, znanost in šport, * dr. Jure Gašparič, državni sekretar, * dr. Darja Majkovič, generalna direktorica Direktorata za kmetijstvo, * mag. Robert Režonja, generalni direktor Direktorata za gozdarstvo in lovstvo, * dr. Jana Javornik, Združeno kraljestvo Velike Britanije in Severne Irske, generalna direktorica   Direktorata za visoko šolstvo,   * dr. Tomaž Boh, generalni direktor Direktorata za znanost, * mag. Nataša Kranjc, vršilka dolžnosti generalnega direktorja Direktorata za srednje in višje šolstvo   ter izobraževanje odraslih,   * Leon Ravnikar, Direktorat za kmetijstvo, * Andrej Hafner, Direktorat za kmetijstvo, * Tanja Krebs, Direktorat za gozdarstvo in lovstvo. | | | |
| 5. Kratek povzetek gradiva: | | | |
| S predlaganim zakonom se javnim izobraževalnim in javnim raziskovalnim zavodom, katerih ustanovitelj je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva (v nadaljnjem besedilu: javni zavodi), omogoči pravica do upravljanja s kmetijskimi oziroma gozdnimi zemljišči v obsegu, ki je potreben za izvajanje izobraževalnih oziroma raziskovalnih in razvojnih dejavnosti.  Javni zavod bo lahko pridobil v upravljanje največ toliko kmetijskih oziroma gozdnih zemljišč (v nadaljnjem besedilu: kvota), kot jih bo s predpisom določil minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, na predlog komisije za določitev kvot glede na kriterije, določene z zakonom.  Z dnem uveljavitve zakona postanejo javni zavodi upravljavci zemljišč v lasti Republike Slovenije, ki jih imajo na dan uveljavitve zakona v uporabi na podlagi sklenjene pogodbe o zakupu (pogodba s Skladom kmetijskih zemljišč in gozdov) oziroma pogodbe o dopustitvi izvajanja javnega izobraževalnega programa s področja gozdarstva (pogodba z družbo Slovenski državni gozdovi, d. o. o.) ter koncesijske pogodbe za izkoriščanje gozdov v lasti Republike Slovenije za izobraževalne namene (koncedent RS, zanjo družba Slovenski državni gozdovi, d. o. o.). Če s temi zemljišči in zemljišči, ki so po dejanski rabi kmetijska oziroma gozdna in jih ima javni zavod v lasti, javni zavod ne bo dosegal kvote zemljišč, predlog zakona predvideva, da bo javni zavod zemljišča do kvote pridobil iz zemljišč v lasti Republike Slovenije, na z zakonom predvidenih območjih. Javni zavod bo lahko pridobil le tista kmetijska zemljišča, na katerih ni vzpostavljenega zakupnega razmerja.  Zemljišča, ki jih imajo na dan uveljavitve zakona javni zavodi v uporabi na podlagi sklenjene pogodbe o zakupu oziroma pogodbe o dopustitvi izvajanja javnega izobraževalnega programa s področja gozdarstva ter koncesijske pogodbe za izkoriščanje gozdov v lasti Republike Slovenije za izobraževalne namene, ter zemljišča, ki so po dejanski rabi kmetijska oziroma gozdna in jih ima javni zavod v lasti, se štejejo v kvoto javnega zavoda. Če bo javni zavod po določitvi kvote s temi zemljišči presegel kvoto, bo vlada zemljišča, ki jih imajo na dan uveljavitve zakona javni zavodi v uporabi na podlagi sklenjene pogodbe o zakupu, pogodbe o dopustitvi izvajanja javnega izobraževalnega programa s področja gozdarstva oziroma koncesijske pogodbe za izkoriščanje gozdov v lasti Republike Slovenije za izobraževalne namene prenesla nazaj v upravljanje Skladu kmetijskih zemljišč in gozdov Republike Slovenije oziroma družbi Slovenski državni gozdovi, d. o. o. do kvote. | | | |
| 6. Presoja posledic za: | | | |
| a) | javnofinančna sredstva nad 40.000 EUR v tekočem in naslednjih treh letih | | DA |
| b) | usklajenost slovenskega pravnega reda s pravnim redom Evropske unije | | NE |
| c) | administrativne posledice | | NE |
| č) | gospodarstvo, zlasti mala in srednja podjetja ter konkurenčnost podjetij | | NE |
| d) | okolje, vključno s prostorskimi in varstvenimi vidiki | | NE |
| e) | socialno področje | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | NE |
| 7.a Predstavitev ocene finančnih posledic nad 40.000 EUR:  Zakon bo z dnem uveljavitve imel finančne posledice za proračun Sklada kmetijskih zemljišč in gozdov Republike Slovenije (v nadaljnjem besedilu: sklad).  Po veljavni zakonodaji daje Sklad zemljišča, s katerimi gospodari in jih upravlja, javnim zavodom v plačni in brezplačni zakup. Javni zavodi imajo v plačnem zakupu 238,81 hektara zemljišč, v brezplačnem zakupu pa 419,26 hektara zemljišč. Ker bodo z dnem uveljavitve zakona javni zavodi postali upravljavci teh zemljišč, bo sklad izgubil približno 55.000 EUR prihodka od zakupnine na leto (po ceniku zakupnin za leto 2020).  Z določitvijo kvot javnim zavodom bo znan obseg zemljišč, ki jih bo moral Sklad še dodatno zagotoviti za izvajanje izobraževalnih ter raziskovalnih in razvojnih dejavnosti javnih zavodov. Dodatna zemljišča bo Sklad zagotavljal iz zemljišč v lasti RS na z zakonom predvidenih območjih. Javni zavod bo lahko pridobil le tista kmetijska zemljišča, na katerih ni vzpostavljeno zakupno razmerje.  Ker Sklad trenutno nima na voljo kmetijskih zemljišč, ki bi jih lahko v upravljanje dobili javni zavodi, je pričakovati, da bodo ti dodatna kmetijska zemljišča v upravljanje prejemali postopoma. Sklad bo namreč kmetijska zemljišča, ki jih bo v upravljanje lahko prejel javni zavod, imel na voljo, ko bodo pretekle posamezne zakupne pogodbe (delno ali v celoti), pri čemer je treba opozoriti, da so te sklenjene za deset let ali več. Zato je pričakovati, da bodo kvote za posamezni javni zavod dosežene postopoma v daljšem času. Za kmetijska zemljišča v lasti RS (tako imenovana dodatna zemljišča, za katera zdaj prejema zakupnino), ki bodo prešla v upravljanje javnim zavodom, sklad ne bo več prejemal zakupnine, posledično iz tega naslova ne bo več prejemal finančnih sredstev. Zmanjševanje finančnih sredstev iz zakupnin bo glede na prekinitev oziroma potek posameznih zakupnih pogodb postopno in se bo povečevalo, vse dokler ne bodo dosežene kvote za posamezni javni zavod. Ker je ocenjeno, da javni zavodi za izvajanje izobraževalnih oziroma raziskovalnih in razvojnih dejavnosti dodatno potrebujejo še približno 600 hektarov kmetijskih zemljišč, povprečna zakupnina enega hektara kmetijskega zemljišča pa znaša 140 EUR/leto, bo sklad za zakupnine z dnem, ko bodo vsi javni zavodi dosegli kvoto kmetijskih zemljišč, prejel približno 84.000 EUR manj. Zmanjšanje prihodkov sklada zaradi prenosa zemljišč v upravljanje javnim zavodom ne bo negativno vplivalo na poslovanje Sklada, saj gre za znesek, ki je glede na letni prihodek sklada (v letu 2019 je znašal okoli 27,7 milijona EUR), zanemarljiv.  Z gozdnimi zemljišči v lasti RS gospodari (upravlja) družba Slovenski državni gozdovi (v nadaljnjem besedilu: SiDG). SiDG na podlagi pogodb o dopustitvi izvajanja javnih izobraževalnih programov s področja gozdarstva, sklenjenih v skladu z 28. členom Zakona o gospodarjenju z gozdovi v lasti Republike Slovenije (Uradni list RS, št. 9/16), javnim izobraževalnim zavodom zagotavlja (neodplačno) izvajanje izobraževalnih programov v državnih gozdovih, kar obsega sečnjo in spravilo lesa ter opravljanje varstvenih, gojitvenih in drugih del, ki so potrebna za zagotavljanje socialnih in ekoloških funkcij v državnih gozdovih. Prihodek prodaje lesa iz teh gozdov je prihodek družbe SiDG, od katerega družba plačuje v proračunski sklad za gozdove (v nadaljnjem besedilu: gozdni sklad) letno nadomestilo v vrednosti 20 odstotkov prihodkov od prodaje lesa. Javni izobraževalni zavodi imajo na podlagi navedenih pogodb trenutno v uporabi 224,88 hektara površin državnih gozdov za izvajanje izobraževalnih programov. Po uveljavitvi zakona bodo javni zavodi postali upravljavci navedenih zemljišč, prihodek iz upravljanja teh zemljišč (prihodek prodaje lesa) pa bo prihodek javnih zavodov.  Poleg navedenih zemljišč ima Srednja gozdarska in lesarska šola Postojna (v nadaljnjem besedilu: koncesionar) na podlagi veljavne koncesijske pogodbe za izkoriščanje gozdov v lasti Republike Slovenije v izobraževalne namene v upravljanju še 42,27 hektara površin državnih gozdov. Izkoriščanje gozdov po tej pogodbi vključuje opravljanje sečnje in spravila lesa, varstvenih, gojitvenih in drugih del, gradnjo in vzdrževanje gozdne infrastrukture ter prodajo lesa iz državnih gozdov, katere prihodek je prihodek javnega zavoda. Koncesijsko pogodbo za izkoriščanje gozdov v lasti Republike Slovenije sta koncedent (RS, v njenem imenu in račun sklad) in koncesionar sklenila na podlagi Uredbe o koncesiji za izkoriščanje gozdov v lasti Republike Slovenije (Uradni list RS, št. 98/10, 98/12, 62/13, 90/13, 108/13 in 9/16 – ZGGLRS). V skladu s petim odstavkom 2. člena navedene uredbe je bila koncesionarju pod pogoji iz uredbe koncesija podeljena brezplačno, koncesionar pa je prevzel vse stroške, povezane z izvajanjem koncesije. Po sprejemu Zakona o gospodarjenju z gozdovi v lasti Republike Slovenije, s katerim so se državni gozdovi iz sklada prenesli v upravljanje SiDG, je pravice in obveznosti koncedenta iz obstoječih koncesijskih razmerij do njihovega izteka prevzela družba SiDG kot pravna naslednica sklada. Z uveljavitvijo tega zakona bo Srednja gozdarska in lesarska šola Postojna postala upravljavka zemljišč iz navedene koncesijske pogodbe na podlagi samega zakona, koncesijska pogodba pa bo prenehala veljati. Ker je upravljanje navedenih zemljišč že zdaj brezplačno, javni zavod pa jih upravlja v svojem imenu in za svoj račun, zakon v tem delu ne bo imel finančnih posledic za državni proračun.  Kot navedeno bodo po uveljavitvi zakona javni zavodi postali upravljavci zgoraj navedenih zemljišč na podlagi samega zakona (pogodbe prenehajo veljati), prihodek iz upravljanja 224,88 hektara zemljišč (prihodek prodaje lesa), ki jih imajo javni zavodi trenutno v uporabi na podlagi pogodb o dopustitvi izvajanja javnih izobraževalnih programov s področja gozdarstva, pa bo po novem prihodek javnih zavodov.  Poleg zgoraj navedenega obsega zemljišč se ocenjuje, da javni zavodi za izvajanje izobraževalnih ter raziskovalnih in razvojnih dejavnosti potrebujejo dodatno še približno 500 hektarov gozdnih zemljišč v lasti Republike Slovenije, s katerimi trenutno gospodari (jih upravlja) SiDG. Z dnem, ko bodo vsi javni zavodi na podlagi tega zakona prevzeli v upravljanje vsa gozdna zemljišča glede na dodeljeno kvoto, bodo za približno 725 hektarov (224,88 hektara in 500 hektarov) zmanjšani prihodki družbe SiDG iz prodaje lesa za približno 180.000 EUR na leto ter posredno zmanjšani prihodki Gozdnega sklada iz letnega nadomestila za približno 36.000 EUR na leto. Zmanjšanje prihodkov družbe SiDG zaradi prenosa zemljišč v upravljanje javnim zavodom ne bo negativno vplivalo na poslovanje družbe SiDG, saj gre za znesek, ki je glede na letni prihodek družbe SiDG (v letu 2019 je znašal 66,9 milijona EUR), zanemarljiv.  Zakon bo imel z dnem uveljavitve finančne posledice tudi za proračun ministrstva za izobraževanje, znanost in šport, in sicer na podlagi povračila stroškov članom komisije za določitev kvot. Člani komisije bodo naloge po predlaganem zakonu opravljali v okviru svojih rednih zaposlitev. Za člane, ki so zaposleni na ministrstvih oziroma v javnih zavodih, povračilo stroškov ni predvideno. Morda bo do povračila stroškov upravičen predstavnik družbe Slovenski državni gozdovi, d. o. o., kar bo določeno v sklepu o imenovanju komisije za določitev kvot. Zato se ocenjuje, da finančne posledice ne bodo velike. Finančna sredstva za povračilo stroškov se bodo zagotovila iz proračuna ministrstva za izobraževanje, znanost in šport. | | | |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| I. Ocena finančnih posledic, ki niso načrtovane v sprejetem proračunu | | | | | | | | |
|  | | Tekoče leto (t) | | t + 1 | t + 2 | | | t + 3 |
| Predvideno povečanje (+) ali zmanjšanje (**–**) prihodkov državnega proračuna | |  | |  |  | | |  |
| Predvideno povečanje (+) ali zmanjšanje (**–**) prihodkov občinskih proračunov | |  | |  |  | | |  |
| Predvideno povečanje (+) ali zmanjšanje (**–**) odhodkov državnega proračuna | |  | |  |  | | |  |
| Predvideno povečanje (+) ali zmanjšanje (**–**) odhodkov občinskih proračunov | |  | |  |  | | |  |
| Predvideno povečanje (+) ali zmanjšanje (**–**) obveznosti za druga javnofinančna sredstva | |  | |  |  | | |  |
| II. Finančne posledice za državni proračun | | | | | | | | |
| II.a Pravice porabe za izvedbo predlaganih rešitev so zagotovljene: | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 |
| MIZŠ | 3311-11-0010 - Urejanje in podpora v sistemu srednjega šolstva | | 239410 - Inventarizacija srednješolskega prostora | | 0,00 EUR | | | 500,00 EUR |
|  |  | |  | |  | | |  |
| SKUPAJ | | | | | **0,00 EUR** | | | 500,00 EUR |
| II.b Manjkajoče pravice porabe bodo zagotovljene s prerazporeditvijo: | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 |
|  |  | |  | |  | | |  |
|  |  | |  | |  | | |  |
| SKUPAJ | | | | |  | | |  |
| II.c Načrtovana nadomestitev zmanjšanih prihodkov in povečanih odhodkov proračuna: | | | | | | | | |
| Novi prihodki | | | Znesek za tekoče leto (t) | | | Znesek za t + 1 | | |
|  | | |  | | |  | | |
|  | | |  | | |  | | |
|  | | |  | | |  | | |
| SKUPAJ | | |  | | |  | | |
| **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu**   V zvezi s predlaganim vladnim gradivom se navedejo predvidene spremembe (povečanje, zmanjšanje):   * prihodkov državnega proračuna in občinskih proračunov, * odhodkov državnega proračuna, ki niso načrtovani na ukrepih oziroma projektih sprejetih proračunov, * obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.  1. **Finančne posledice za državni proračun**   Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:  **II.a Pravice porabe za izvedbo predlaganih rešitev so zagotovljene:**  Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:   * proračunski uporabnik, ki bo financiral novi projekt oziroma ukrep, * projekt oziroma ukrep, s katerim se bodo dosegli cilji vladnega gradiva, in * proračunske postavke.   Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.  **II.b Manjkajoče pravice porabe bodo zagotovljene s prerazporeditvijo:**  Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.  **II.c Načrtovana nadomestitev zmanjšanih prihodkov in povečanih odhodkov proračuna:**  Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. | | | | | | | | |
| **7.b Predstavitev ocene finančnih posledic pod 40.000 EUR:**  (Samo če izberete NE pod točko 6.a.)  **Kratka obrazložitev** | | | | | | | | |
| **8. Predstavitev sodelovanja z združenji občin:** | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | NE | |
| Gradivo (predpis) je bilo poslano v mnenje:   * Skupnosti občin Slovenije SOS: DA * Združenju občin Slovenije ZOS: DA * Združenju mestnih občin Slovenije ZMOS: DA   Združenja občin na predlog zakona niso imela pripomb. | | | | | | | | |
| **9. Predstavitev sodelovanja javnosti:** | | | | | | | | |
| Gradivo je bilo predhodno objavljeno na spletni strani predlagatelja: | | | | | | | DA | |
|  | | | | | | | | |
| * + Predlog zakona je bil objavljen na portalu E-demokracija in spletni strani Ministrstva za kmetijstvo, gozdarstvo in prehrano.   + Predlog zakona je bil v javni razpravi od 22. marca 2019 do 31. maja 2019.   + V razpravo so bili vključeni: nevladne organizacije, predstavniki zainteresirane javnosti, predstavniki strokovne javnosti, ministrstva, upravne enote, občine in združenja občin.   + Pripombe so podali štirje subjekti: Univerza v Mariboru, Fakulteta za kmetijstvo in biosistemske vede, Kmetijski inštitut Slovenije, Inštitut za oljkarstvo Znanstveno-raziskovalnega središča Koper, Inšpektorat RS za kmetijstvo, gozdarstvo, lovstvo in ribištvo. Pripombe so bile smiselno upoštevane. | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | DA | |
| **11. Gradivo je uvrščeno v delovni program vlade:** | | | | | | | NE | |
| Dr. Jože Podgoršek  minister | | | | | | | | |

**PRILOGA 3 (jedro gradiva):**

**PREDLOG**

**(EVA 2019-2330-0058)**

|  |
| --- |
| **ZAKON O ZAGOTAVLJANJU ZEMLJIŠČ ZA IZVAJANJE IZOBRAŽEVALNIH TER RAZISKOVALNIH IN RAZVOJNIH DEJAVNOSTI S PODROČJA KMETIJSTVA IN GOZDARSTVA** |
| **I. UVOD** |
| **1. OCENA STANJA IN RAZLOGI ZA SPREJEM PREDLOGA ZAKONA**  **Zgodovina kmetijskih šol na Slovenskem**  Na slovenskih tleh so bile najprej ustanovljene kmetijske šole v Mariboru (l. 1872), Novem mestu (l. 1873 v Vipavi, l. 1886 preseljena v Novo mesto) in Šentjurju (l. 1910). Tem šolam je na območju Slovenije sledila ustanovitev drugih šol (v Rakičanu – danes Biotehniška šola Rakičan, na Ptuju – danes Biotehniška šola Ptuj, v Medlogu pri Celju – danes Šola za hortikulturo in vizualne umetnosti Celje, v Naklem – danes Biotehniški center Naklo, v Postojni – danes Srednja gozdarska in lesarska šola Postojna, v Novi Gorici – danes Biotehniška šola Nova Gorica) in vse so času primerno imele tudi lastna šolska posestva, na katerih se je prav tako izvajal pouk. Vse šole so vse do časa po koncu druge svetovne vojne izvajale kmetijske programe za delo in gospodarjenje na kmetijah.  Sledil je čas, ko je kmetijsko izobraževanje s šolskimi posestvi sledilo potrebam socialističnega zadružništva in potrebam po znanju v kmetijskih kombinatih. S tako naravnanim izobraževanjem se je pomen praktičnega izobraževanja na šolskih posestvih zmanjšal, zato so takrat več učnega časa prenesli v laboratorije in zaprte učilnice. V tem času so različni kmetijski kombinati nekaterim šolam odvzeli šolska posestva. Le v Novem mestu in Mariboru je šolsko posestvo ohranjalo pomen v praktičnem izobraževanju.  Tako zastavljeno izobraževanje je kmalu izgubilo pomen, saj so bili rezultati preveč teoretični in premalo praktično naravnani. Trajalo je vse do leta 1972, ko je znanje na kmetijah spet pridobilo pomen, saj so družinske kmetije v zadružnem sistemu pomenile novo obdobje kmetijstva v Sloveniji. Šole so se v tem času opremljale v smeri novega potrebnega znanja (uporaba mehanizacije na kmetijskih zemljiščih, živinoreja, molzišča, vinogradništvo, sadjarstvo). Tako so šole spet več učile s praktičnim usposabljanjem in šolska posestva so proti koncu 80. in v začetku 90. let prejšnjega stoletja spet dobila pomen. S prenovo biotehniških programov je praktični del izobraževanja spet močno pridobil pomen, zato je bila tudi šolska infrastruktura temu primerno vedno bolj potrebna.  Leta 1991 je nova slovenska vlada šole in šolska posestva podržavila (iz družbenega premoženja so prešli v državno premoženje) ter šolam predpisala upravljanje. Vse to je podrobneje določal Zakon o organizaciji in financiranju vzgoje in izobraževanja (Uradni list RS, št. 12/91-I in 12/96 – ZOFVI) iz leta 1991. Za druga družbena zemljišča v podjetjih, občinah in zadrugah je lastninjenje v državno last določil Zakon o Skladu kmetijskih zemljišč in gozdov Republike Slovenije (Uradni list RS, št. 10/93). Po sprejetju tega zakona šole tudi niso bile več upravljavke zemljišč, temveč so jih dobile v zakup ob plačilu zakupnine. Plačilo zakupnine je bilo po treh letih z Zakonom o spremembah in dopolnitvah Zakona o Skladu kmetijskih zemljišč in gozdov – ZSKZ-A (Uradni list RS, št. 96/11) ukinjeno.  V vsem tem času so šolska posestva obravnavana kot klasična kmetijska zemljišča ali gozdovi in nikoli ne kot šolske učilnice na prostem, ki so nujno potrebne za izvajanje programa. Tudi šolski najem zemljišč je problematičen, saj šole nimajo predkupne ali predzakupne pravice.  **Potreba po kmetijskih zemljiščih in gozdovih v javnih zavodih**  Potreba po kmetijskih zemljiščih in gozdovih je zaradi novih načel izobraževanja ter potrebnih znanj in veščin udeležencev izobraževanja postala pereča. Šole zato za kakovostno in nemoteno izvajanje svojih vzgojno-izobraževalnih programov potrebujejo zakonsko urejeno stalnost kmetijskih zemljišč in gozdov.  Izobraževanje je temelj sodobne družbe. Kakovostno izobraževanje pa je temelj vsakega gospodarskega subjekta, ki s pomočjo znanja in izkušenj uspešno izvaja pridobitno dejavnost na svojem delovnem področju. Za dober prenos znanja v prakso sta potrebna tudi praktično učenje in utrjevanje teoretično pridobljenega znanja. Zato je treba v šolah razviti sistem, ki bo zagotavljal praktično izobraževanje, izpopolnjevanje in konkretno izvajanje nalog v realnih delovnih opravilih. Pri tem pa se šole glede na področje izobraževanja močno razlikujejo, saj nekatere panoge potrebujejo le manjši prostor za praktično izobraževanje (frizerstvo, kozmetika, računalništvo in podobno), druge pa so vezane na velike sisteme – medpodjetniške izobraževalne centre. Pri tem zagotovo izstopajo šole, ki izobražujejo za poklice kmetijstva, hortikulture, gozdarstva, živilstva in gostinstva.  Kmetijstvo, hortikultura in gozdarstvo so panoge, ki za praktično izobraževanje udeležencev izobraževanja potrebujejo veliko kmetijskih in gozdnih površin, na katerih se udeleženci lahko varno in kakovostno izobražujejo za poklice teh panog. Zaradi nevarne mehanizacije je praktično izobraževanje pogosto vezano na individualno učenje enega udeleženca izobraževanja z enim učiteljem oziroma na delo v majhnih skupinah. Za dokončanje izobraževalnega procesa prav vsakega udeleženca izobraževanja so zato potrebne številne ponovitve posameznih delovnih opravil v tehnološko primernem času, ki je običajno vezan na krajše časovno obdobje. Zato so za uspešen in kakovosten zaključek izobraževanja pomembni sodobna oprema, številni učitelji in zadostne površine.  V Sloveniji imamo dvanajst srednjih šol biotehniškega področja s pomembno nalogo, da z vzgojno-izobraževalnim delom oblikujejo učečo se populacijo, ki se bo uspešno prilagajala spremembam in bo s svojim znanjem tudi na manjši, mnogokrat odročni ali hribovski kmetiji uspešno zadostila razmeram v kmetijstvu in gozdarstvu. Te šole so:   * Biotehniška šola Rakičan, * Srednja gozdarska in lesarska šola Postojna, * Šola za hortikulturo in vizualne umetnosti Celje, * Izobraževalni center Piramida Maribor, * Biotehniški izobraževalni center Ljubljana, * Šolski center Nova Gorica (Biotehniška šola in Višja strokovna šola), * Šolski center Ptuj (Biotehniška šola), * Biotehniška šola Maribor, * Srednja lesarska in gozdarska šola Maribor, * Šolski center Šentjur, * Biotehniški center Naklo, * Grm Novo mesto – center biotehnike in turizma.   V skladu s kmetijsko politiko si tudi izobraževalne, raziskovalne in razvojne ustanove prizadevajo, da bo Slovenija imela:   * konkurenčne agroživilske verige v učinkovitih vertikalnih povezavah kmetijstva in živilskopredelovalne industrije; * obdelana kmetijska zemljišča in primerno stopnjo prehranske varnosti; * pestro strukturo kmetijskih gospodarstev, katere hrbtenico bodo tvorile gospodarsko učinkovite kmetije; * ohranjene naravne vire in prepoznavno biološko pestrost; * urejeno kulturno krajino; * vitalno podeželje.   Šole z biotehniškega področja izvajajo različne programe formalnega in neformalnega izobraževanja in usposabljanja. Za potrebe izvajanja praktičnega dela učnega procesa šole že zdaj različno zadoščajo svoje potrebe, nekatere z razvitim posestvom, obrati in delavnicami v okviru šole, nekatere pa ta del izvajajo s pomočjo partnerjev v gospodarskem sektorju.  Programi, ki se izvajajo v biotehniških šolah, poleg teoretičnega pouka zahtevajo tudi praktično izobraževanje. Slednje je pomemben sestavni del poklicnih in strokovnih programov. Pogosto se izvaja na deloviščih, v delavnicah in obratih medpodjetniških izobraževalnih centrov oziroma na šolskih posestvih. Praktično izobraževanje delimo na:   * praktični pouk in * praktično usposabljanje z delom.   V prenovljenih programih je praktični pouk sestavni del strokovnih modulov. Splošne usmeritve o številu ur praktičnega pouka v posameznem programu so podane v opisih programov, medtem ko je njegova podrobna izvedba opredeljena z izvedbenim kurikulom. Predmetnik določa število ur praktičnega pouka na program in letnik, z normativi pa je določena delitev dijakov v skupine.  Praktični pouk opravljajo dijaki pretežno v skladu z izbrano poklicno usmeritvijo posameznika. V okviru praktičnega pouka se morajo usposobiti za samostojno opravljanje delovnih nalog. Za dosego tega cilja morajo spremljati vsa opravila in delovne procese ter sodelovati v njih, in to v toliko ponovitvah, da so sposobni samostojno opraviti delovni proces od priprave na delo, samega dela do ureditve delovnega prostora in orodja po končanem delu.  Obvezni sestavni del predmetnikov v prenovljenih programih je tudi praktično usposabljanje z delom. Poteka vse leto po razporedu glede na potrebe po usposabljanju kompetenc in poklicnih zmožnosti posameznega dijaka. Pri praktičnem usposabljanju z delom se dijaki pripravljajo na opravljanje poklicnih nalog v konkretnem delovnem procesu in pomeni tudi integracijo dijakov v delovni proces, ki ga bodo opravljali po končanem izobraževanju. Pri tej vrsti izobraževanja se dijaki vključijo v konkretne delovne naloge posameznega delovnega procesa in se navajajo na popolno samostojnost pri opravljanju delovnih nalog. Za kakovostno izvedbo praktičnega usposabljanja z delom je potrebna zadostna ponovljivost posameznih delovnih nalog za vsakega dijaka, saj le ponavljanje dela omogoča samozavestno samostojno delo dijakov.  Pri določitvi minimalnega obsega šolskega posestva za kakovostno izvajanje praktičnega pouka, praktičnega usposabljanja z delom in praktičnega izobraževanja izhajamo z dveh pomembnih izhodišč:   1. zadosten obseg proizvodnje za pridobivanje praktičnih kompetenc dijakov in študentov v skladu z učnimi načrti in usmeritvijo šole, 2. simulacija družinske kmetije po obsegu proizvodnje za vsako kmetijsko panogo.   Na posestvu je treba zagotoviti zadostno ponovljivost posameznih delovnih procesov za kompetenčno učenje praktičnih veščin in praktično nadgradnjo teoretično pridobljenega znanja. Pri tem je treba upoštevati dejstvo, da delo na šolskem posestvu poteka ob prisotnosti dijakov in študentov, zato se čas dela podaljša, nemalokrat pa se poslabša tudi kakovost opravljenega dela. Temeljne funkcije šolskega posestva so:   * šolsko posestvo je s svojo infrastrukturo učilnica za praktični pouk; * opremljenost šolskega posestva, obseg proizvodnje in organizacija dela na njem morajo udeležencem izobraževanja omogočati take delovne možnosti, da bodo v času šolanja obvladali vse kompetence učnega načrta v skladu z izvedbenim kurikulom posameznega programa; * šolsko posestvo je poligon za izvajanje učnega procesa, zato ima pedagoško delo prednost pred pridobitno dejavnostjo; * šolsko posestvo naj služi tudi kot raziskovalno, razvojno in demonstracijsko središče šole; * šolsko posestvo naj bo po obsegu posamezne panoge organizirano kot sklop družinskih kmetij s primerljivim obsegom proizvodnje, ne pa nujno tudi gospodarskim rezultatom.   Visokošolsko strokovno, univerzitetno in podiplomsko izobraževanje, znanstvenoraziskovalno ter strokovno in svetovalno delo s področja kmetijstva in gozdarstva izvajajo Biotehniška fakulteta Univerze v Ljubljani, Fakulteta za kmetijstvo in biosistemske vede Univerze v Mariboru ter Univerza na Primorskem, ki s področja kmetijstva izvaja študijske programe Sredozemsko kmetijstvo. Tako kot imajo srednješolski javni zavodi pomembno vlogo pri izobraževanju dijakov, imajo tudi vse tri fakultete pomembno vlogo pri izobraževanju in doseganju mednarodno primerljivih kompetenc diplomantov prve, druge in tretje stopnje, še posebej z vidika vrhunskega upravljanja gospodarskih in javnih procesov, vezanih na pridelavo in oskrbo hrane, gozdno-lesne verige in zagotavljanje javnih dobrin in ekosistemskih storitev na področju naravnih virov, posebej kmetijstva in gozdarstva. Posebej poudarjamo njihovo vlogo pri oblikovanju izvirnih raziskovalnih in razvojnih rešitev in prenosu znanja, pomembnega za trajnostni razvoj Slovenije na področju naravnih virov. Slovenske univerze so ključne za kadrovski razvoj gospodarstva in javnega sektorja tudi na tem področju.  Na področju raziskav se fakultete ukvarjajo tako s temeljnimi kakor tudi z razvojnimi raziskavami in pri tem intenzivno sodelujejo s praktiki. Raziskovalno delo je organizirano v raziskovalnih programih oziroma raziskovalnih skupinah. Ob raziskovalnih programih raziskovalno delo lahko poteka še v okviru raziskovalnih projektov.  Med javnimi raziskovalnimi zavodi s področja kmetijstva in gozdarstva, ki imajo pomembno vlogo pri raziskavah ter za izvajanje raziskovalnih in razvojnih dejavnosti potrebujejo kmetijske in gozdne površine, so:   * Kmetijski inštitut Slovenije, ki je vodilna raziskovalna ustanova v kmetijstvu in izvaja temeljne, uporabne in razvojne raziskave ter strokovne naloge v kmetijstvu; * Gozdarski inštitut Slovenije, ki je raziskovalni zavod nacionalnega pomena s področja temeljnega in aplikativnega raziskovanja gozdov, gozdne krajine, gozdnega ekosistema, ekologije divjadi, lovstva, gospodarjenja z gozdovi, rabe dobrin in storitev gozdov; * Znanstveno-raziskovalno središče Koper, v okviru katerega deluje Inštitut za oljkarstvo, katerega osrednja dejavnost je temeljno in aplikativno raziskovanje oljkarstva in sredozemskega kmetijstva.   Kmetijski inštitut Slovenije izvaja raziskovalno-razvojno in strokovno delo, s katerim prispeva k ohranjanju ter razvoju kmetijstva in okolja v najširšem smislu. Svoje poslanstvo med drugim uresničuje tudi z izobraževanjem in usposabljanjem kadrov in zagotavljanjem vsestranske dostopnosti ter uporabnosti znanja in znanstvenih dosežkov v družbi in gospodarstvu, s prenosom raziskovalnih dosežkov v prakso, popularizacijo znanosti ter širjenjem znanstvene kulture in obveščanjem javnosti.  Gozdarski inštitut Slovenije je javni raziskovalni zavod državnega pomena za temeljno in aplikativno raziskovanje gozdov, gozdne krajine, gozdnega ekosistema, ekologije divjadi, lovstva, gospodarjenja z gozdovi, rabe dobrin in storitev gozdov. Znanstvena spoznanja omenjenih področij raziskovanja omogočajo raziskovanje gozdne biodiverzitete, njenih vlog in njenega upravljanja v povezavi s podnebnimi spremembami.  Znanstveno-raziskovalno središče Koper se v okviru Inštituta za oljkarstvo pri svojem razvojno-raziskovalnem delu posveča predvsem terenskim potrebam ter tematikam oljkarstva in sredozemskega kmetijstva. Znanstveno odličnost krepi na področju kakovosti in varnosti živil, agrotehnologije in varstva okolja. Skrbi za prenos znanja pridelovalcem in predelovalcem, živilski industriji, malim in srednjim podjetjem, študentom, lokalni skupnosti pa tudi nacionalnim in mednarodnim organizacijam ter javnim agencijam in organom, ki se ukvarjajo z oljkarstvom, meroslovjem, varovanjem zdravja, kakovostjo živil in kmetijstvom. S tem pomembno pripomore tudi k družbenemu in gospodarskemu razvoju kmetijstva v Sloveniji.  S predlaganim zakonom se urejata stanje šolskih posestev in njihovo upravljanje tako, kot je za učni proces najbolj koristno To daje kmetijskim in gozdarskim šolam dolgoročno stabilnost pri izvajanju usposabljanj, učenja ter omogoča tudi razvojne in raziskovalne dejavnosti. Enako velja tudi za javne zavode, ki izvajajo raziskovalno oziroma znanstveno dejavnost s področja kmetijstva in gozdarstva.  **Analiza stanja zemljišč, ki jih imajo javni zavodi v lasti, zakupu oziroma uporabi na podlagi pogodbe o dopustitvi izvajanja javnega izobraževalnega programa s področja gozdarstva ter koncesijske pogodbe za izkoriščanje gozdov v lasti Republike Slovenije v izobraževalne namene**  Po podatkih Geodetske uprave Republike Slovenije ima osem javnih zavodov v lasti 215,84 hektara kmetijskih zemljišč in 245,25 hektara gozdnih zemljišč. Po podatkih Sklada kmetijskih zemljišč in gozdov Republike Slovenije ima deset javnih zavodov v zakupu 657,37 hektara zemljišč, od tega v plačnem zakupu 238,11 hektara zemljišč, v brezplačnem zakupu pa 419,26 hektara zemljišč. Po podatkih družbe Slovenski državni gozdovi, d. o. o., imajo trije javni zavodi sklenjeno pogodbo o dopustitvi izvajanja javnega izobraževalnega programa s področja gozdarstva na zemljiščih na skupni površini 224,88 hektara. Srednja gozdarska in lesarska šola Postojna pa ima poleg navedene pogodbe sklenjeno še koncesijsko pogodbo za izkoriščanje gozdov v lasti Republike Slovenije v izobraževalne namene na površini 42,27 hektara državnih gozdov.  Predpisi v Republiki Sloveniji načeloma ne dopuščajo pridobivanja premoženja v last javnim zavodom. Izjema so javni visokošolski zavodi, ki so v skladu s 13. členu Zakona o visokem šolstvu (Uradni list RS, št. 32/12 – uradno prečiščeno besedilo 40/12 ‒ ZUJF, 57/12 – ZPCP-2D, 109/12, 85/14, 75/16, 61/17 – ZUPŠ in 65/17) lastniki premoženja, pridobljenega iz javnih in drugih virov.Trenutno vpisana lastništva javnih zavodov so zatečeno stanje urejanja zemljiškoknjižnih stanj. Vpisi lastništva Republike Slovenije bodo izvedeni pred oblikovanjem novih sklepov o določitvi upravljavcev.  Tabela 1: Površina kmetijskih in gozdnih zemljišč v lasti posameznih javnih zavodov   |  |  |  | | --- | --- | --- | | **LASTNIK** | **DEJANSKA RABA ZEMLJIŠČA (ha)\*** | | | **KMETIJSKO ZEMLJIŠČE** | **GOZDNO ZEMLJIŠČE** | | GRM NOVO MESTO ‒ CENTER BIOTEHNIKE IN TURIZMA | 14,01 | 0,02 | | BIOTEHNIŠKA ŠOLA MARIBOR | 5,00 | 0,46 | | SREDNJA GOZDARSKA IN LESARSKA ŠOLA POSTOJNA | 0,67 | 1,59 | | ŠOLSKI CENTER ŠENTJUR | 0,32 | 0,89 | | KMETIJSKI INŠTITUT SLOVENIJE | 38,35 | 0,75 | | UNIVERZA V LJUBLJANI, BIOTEHNIŠKA FAKULTETA | 5,34 | 0,11 | | UNIVERZA V MARIBORU | 151,95 | 241,42 | | **SKUPAJ** | **215,84** | **245,25** |   \* izkazana je površina celotne parcele in ne delež lastništva  Vir: Geodetska uprava Republike Slovenije, <http://prostor3.sigov.si/preg/>, 12. julij 2019  Tabela 2: Površina zemljišč v zakupu posameznih javnih zavodov   |  |  |  |  | | --- | --- | --- | --- | | **ZAKUPNIK** | **BREZPLAČNI ZAKUP**  **(ha)** | **PLAČANI ZAKUP (ha)** | **ZAKUP SKUPAJ**  **(ha)** | | GRM NOVO MESTO ‒ CENTER BIOTEHNIKE IN TURIZMA | 111,05 | 0,35 | 111,39 | | BIOTEHNIŠKA ŠOLA MARIBOR | 91,68 | / | 91,68 | | ŠOLSKI CENTER ŠENTJUR | 0,50 | / | 0,50 | | ŠOLSKI CENTER PTUJ, BIOTEHNIŠKA ŠOLA | 31,86 | / | 31,86 | | BIOTEHNIŠKA ŠOLA RAKIČAN | 10,59 | / | 10,59 | | ŠOLSKI CENTER NOVA GORICA | 17,59 | / | 17,59 | | BIOTEHNIŠKI CENTER NAKLO | 15,04 | / | 15,04 | | KMETIJSKI INŠTITUT SLOVENIJE | / | 235,78 | 235,78 | | UNIVERZA V LJUBLJANI, BIOTEHNIŠKA FAKULTETA | 140,95 | 0,21 | 141,16 | | UNIVERZA V MARIBORU, FAKULTETA ZA KMETIJSTVO IN BIOSISTEMSKE VEDE | / | 1,77 | 1,77 | | **SKUPAJ** | **419,26** | **238,11** | **657,37** |   Vir: Sklad kmetijskih zemljišč in gozdov Republike Slovenije, junij 2020  Tabela 3: Površina zemljišč, ki jih imajo javni zavodi v uporabi na podlagi pogodbe o dopustitvi izvajanja javnega izobraževalnega programa s področja gozdarstva   |  |  | | --- | --- | | **ZAKUPNIK** | **POVRŠINA**  **(ha)** | | GRM NOVO MESTO ‒ CENTER BIOTEHNIKE IN TURIZMA | 99,41 | | SREDNJA LESARSKA IN GOZDARSKA ŠOLA MARIBOR | 76,97 | | SREDNJA GOZDARSKA IN LESARSKA ŠOLA POSTOJNA | 48,5 | | **SKUPAJ** | **224,88** |   Vir: Slovenski državni gozdovi, d. o. o., julij 2020  Tabela 4: Površina zemljišč, ki jih imajo javni zavodi v uporabi na podlagi koncesijske pogodbe za izkoriščanje gozdov v lasti Republike Slovenije v izobraževalne namene   |  |  | | --- | --- | | **KONCESIONAR** | **POVRŠINA**  **(ha)** | | SREDNJA GOZDARSKA IN LESARSKA ŠOLA POSTOJNA | 42,27 | | **SKUPAJ** | **42,27** |   Vir: Slovenski državni gozdovi, d. o. o., oktober 2020 |
| **2. CILJI, NAČELA IN POGLAVITNE REŠITVE PREDLOGA ZAKONA** |
| **2.1 Cilji** |
| S predlaganim zakonom se javnim izobraževalnim in javnim raziskovalnim zavodom, katerih ustanovitelj je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva (v nadaljnjem besedilu: javni zavodi), omogoči pravica do upravljanja kmetijskih oziroma gozdnih zemljišč v obsegu, ki je potreben za izvajanje izobraževalnih oziroma raziskovalnih in razvojnih dejavnosti. |
| **2.2 Načela** |
| Po predlogu zakona morajo javni zavodi upravljati kmetijska zemljišča v skladu z zakonom, ki ureja Sklad kmetijskih zemljišč in gozdov Republike Slovenije, razen če ta zakon ne določa drugače. Gozdna zemljišča pa morajo upravljati v skladu z zakonom, ki ureja gospodarjenje z gozdovi v lasti Republike Slovenije, razen če ta zakon določa drugače. Za upravljanje gozdnih zemljišč se štejejo tudi ustanovitev služnosti, pravice stvarnega bremena in skrb za pravno urejenost.  Pri upravljanju zemljišč morajo javni zavodi ravnati gospodarno, učinkovito in tako, da se uresničujejo namen zakona in cilji predpisov, ki urejajo kmetijska zemljišča, gozdove ter varstvo okolja in ohranjanje narave. Zemljišča pa se upravljajo tako, da se zagotavlja preglednost vodenja postopkov in sprejemanja odločitev v skladu z zakonodajo s področij kmetijstva in gozdarstva ter izobraževanja in raziskovanja. |
| **2.3 Poglavitne rešitve**   1. PRAVICA DO UPRAVLJANJA ZEMLJIŠČ IN KVOTE   Javni zavod ima pravico do upravljanja največ toliko kmetijskih oziroma gozdnih zemljišč (kvota), kolikor jih je določenih z odredbo, ki jo sprejme minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, na predlog komisije za določitev kvot glede na naslednja merila:  a) za srednješolsko in višješolsko izobraževanje s področja kmetijstva in gozdarstva:  – vsebina izobraževalnih in študijskih programov s področja kmetijstva in gozdarstva,  – obseg praktičnega izobraževanja,  – lokalne oblike in značilnosti kmetovanja po posameznih kmetijskih sektorjih,  – povprečno število vpisanih dijakov oziroma študentov v zadnjih petih letih po strokovnih modulih,  – uspešnost doseganja povprečne delovne učinkovitosti, ki je pri praktičnem pouku dijakov od 30- do 40-odstotna, pri praktičnem usposabljanju dijakov z delom 70-odstotna in pri praktičnem izobraževanju študentov 75-odstotna glede na delovno učinkovitost kvalificirane osebe z zaključeno stopnjo izobrazbe z določenega področja delovnih procesov;  b) za visokošolsko izobraževanje s področja kmetijstva in gozdarstva veljavni petletni program dela na kmetijskih oziroma gozdnih zemljiščih, ki ga sprejme organ upravljanja javnega visokošolskega zavoda, in sicer:  – vsebina študijskih programov s področja kmetijstva in gozdarstva,  – obseg praktičnega izobraževanja,  – povprečno število vpisanih študentov v zadnjih petih letih po strokovnih modulih;  c) za raziskovalne in razvojne dejavnosti s področja kmetijstva in gozdarstva v javnih visokošolskih zavodih in javnih raziskovalnih zavodih veljavni petletni program dela na kmetijskih oziroma gozdnih zemljiščih, ki ga sprejme organ upravljanja javnega zavoda, in sicer vsebina in obseg raziskovalnih in razvojnih dejavnosti, za katere so potrebna zemljišča, ki so predmet tega zakona.  V kvoto se štejejo:  – zemljišča v lasti Republike Slovenije, ki jih imajo na dan uveljavitve zakona javni zavodi v uporabi na podlagi sklenjene pogodbe o zakupu oziroma pogodbe o dopustitvi izvajanja javnega izobraževalnega programa s področja gozdarstva ter koncesijske pogodbe za izkoriščanje gozdov v lasti Republike Slovenije v izobraževalne namene, in  – zemljišča, ki so po dejanski rabi kmetijska oziroma gozdna in jih ima javni zavod v lasti.   1. NAČIN IN OBMOČJE PRIDOBIVANJA ZEMLJIŠČ V UPRAVLJANJE   Javni zavodi bodo z dnem uveljavitve zakona postali upravljavci zemljišč v lasti Republike Slovenije, ki jih imajo na dan uveljavitve zakona v uporabi na podlagi sklenjene pogodbe o zakupu (pogodba s Skladom kmetijskih zemljišč in gozdov) oziroma pogodbe o dopustitvi izvajanja javnega izobraževalnega programa s področja gozdarstva (pogodba z družbo Slovenski državni gozdovi, d. o. o.) ter koncesijske pogodbe za izkoriščanje gozdov v lasti Republike Slovenije v izobraževalne namene. Če s temi zemljišči in zemljišči, ki so po dejanski rabi kmetijska oziroma gozdna in jih ima javni zavod v lasti, javni zavod ne bo dosegal kvote zemljišč, predlog zakona predvideva, da bo javni zavod zemljišča do kvote pridobil iz zemljišč v lasti Republike Slovenije, ki jih imata v upravljanju Sklad kmetijskih zemljišč in gozdov Republike Slovenije oziroma družba Slovenski državni gozdovi, d. o. o., po postopku in območjih, kot jih predvideva zakon. Javni zavod bo lahko pridobil le tista kmetijska zemljišča, na katerih ni vzpostavljeno zakupno razmerje.  Javni zavod lahko pridobiva zemljišča na območju:  – do vključno 15 kilometrov zračne razdalje od sedeža javnega zavoda oziroma enote tega javnega zavoda in  – od več kot 15 do 30 kilometrov zračne razdalje od sedeža javnega zavoda oziroma enote tega javnega zavoda, če je skupna površina dodatnih zemljišč najmanj deset hektarov.  Javni zavod, ki izvaja raziskovalno oziroma razvojno dejavnost s področja kmetijstva in gozdarstva, bo lahko zemljišča pridobil tudi zunaj 15- oziroma 30-kilometrske zračne razdalje od sedeža javnega zavoda oziroma enote tega javnega zavoda, če se bo s tem strinjal. |
| **Normativna usklajenost predloga zakona:**  Predlog zakona je v skladu z veljavnim pravnim redom Republike Slovenije in ni predmet usklajevanja z mednarodnimi obveznostmi Republike Slovenije niti s pravnim redom Evropske unije.  **Usklajenost predloga zakona:**   * s samoupravnimi lokalnimi skupnostmi; * s civilno družbo oziroma ciljnimi skupinami, na katere se predlog zakona nanaša; * s subjekti, ki so na poziv predlagatelja neposredno sodelovali pri pripravi predloga zakona oziroma so dali mnenje (znanstvene in strokovne institucije, nevladne organizacije in posamezni strokovnjaki ter predstavniki zainteresirane javnosti). |
| **3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA** |
| Predlog zakona ima finančne posledice za državni proračun. Predlog zakona nima finančnih posledic za druga javna finančna sredstva.  Predlog zakona bo z dnem uveljavitve imel finančne posledice za proračun Sklada kmetijskih zemljišč in gozdov Republike Slovenije (v nadaljnjem besedilu: sklad).  Po veljavni zakonodaji daje Sklad zemljišča, s katerimi gospodari in jih upravlja, javnim zavodom v plačni in brezplačni zakup. Javni zavodi imajo v plačnem zakupu 238,81 hektara zemljišč, v brezplačnem zakupu pa 419,26 hektara zemljišč. Ker bodo z dnem uveljavitve zakona javni zavodi postali upravljavci teh zemljišč, bo sklad izgubil približno 55.000 EUR prihodka od zakupnine na leto (po ceniku zakupnin za leto 2020).  Z določitvijo kvot javnim zavodom bo znan obseg zemljišč, ki jih bo moral Sklad še dodatno zagotoviti za izvajanje izobraževalnih ter raziskovalnih in razvojnih dejavnosti javnih zavodov. Dodatna zemljišča bo Sklad zagotavljal iz zemljišč v lasti RS na z zakonom predvidenih območjih. Javni zavod bo lahko pridobil le tista kmetijska zemljišča, na katerih ni vzpostavljeno zakupno razmerje.  Ker Sklad trenutno nima na voljo kmetijskih zemljišč, ki bi jih lahko v upravljanje dobili javni zavodi, je pričakovati, da bodo ti dodatna kmetijska zemljišča v upravljanje prejemali postopoma. Sklad bo namreč kmetijska zemljišča, ki jih bo v upravljanje lahko prejel javni zavod, imel na voljo, ko bodo pretekle posamezne zakupne pogodbe (delno ali v celoti), pri čemer je treba opozoriti, da so te sklenjene za deset let ali več. Zato je pričakovati, da bodo kvote za posamezni javni zavod dosežene postopoma v daljšem času. Za kmetijska zemljišča v lasti RS (tako imenovana dodatna zemljišča, za katera zdaj prejema zakupnino), ki bodo prešla v upravljanje javnim zavodom, sklad ne bo več prejemal zakupnine, posledično iz tega naslova ne bo več prejemal finančnih sredstev. Zmanjševanje finančnih sredstev iz zakupnin bo glede na prekinitev oziroma potek posameznih zakupnih pogodb postopno in se bo povečevalo, vse dokler ne bodo dosežene kvote za posamezni javni zavod. Ker je ocenjeno, da javni zavodi za izvajanje izobraževalnih oziroma raziskovalnih in razvojnih dejavnosti dodatno potrebujejo še približno 600 hektarov kmetijskih zemljišč, povprečna zakupnina enega hektara kmetijskega zemljišča pa znaša 140 EUR/leto, bo sklad za zakupnine z dnem, ko bodo vsi javni zavodi dosegli kvoto kmetijskih zemljišč, prejel približno 84.000 EUR manj. Zmanjšanje prihodkov sklada zaradi prenosa zemljišč v upravljanje javnim zavodom ne bo negativno vplivalo na poslovanje Sklada, saj gre za znesek, ki je glede na letni prihodek sklada (v letu 2019 je znašal okoli 27,7 milijona EUR), zanemarljiv.  Z gozdnimi zemljišči v lasti RS gospodari (upravlja) družba Slovenski državni gozdovi (v nadaljnjem besedilu: SiDG). SiDG na podlagi pogodb o dopustitvi izvajanja javnih izobraževalnih programov s področja gozdarstva, sklenjenih v skladu z 28. členom Zakona o gospodarjenju z gozdovi v lasti Republike Slovenije (Uradni list RS, št. 9/16), javnim izobraževalnim zavodom zagotavlja (neodplačno) izvajanje izobraževalnih programov v državnih gozdovih, kar obsega sečnjo in spravilo lesa ter opravljanje varstvenih, gojitvenih in drugih del, ki so potrebna za zagotavljanje socialnih in ekoloških funkcij v državnih gozdovih. Prihodek prodaje lesa iz teh gozdov je prihodek družbe SiDG, od katerega družba plačuje v proračunski sklad za gozdove (v nadaljnjem besedilu: gozdni sklad) letno nadomestilo v vrednosti 20 odstotkov prihodkov od prodaje lesa. Javni izobraževalni zavodi imajo na podlagi navedenih pogodb trenutno v uporabi 224,88 hektara površin državnih gozdov za izvajanje izobraževalnih programov. Po uveljavitvi zakona bodo javni zavodi postali upravljavci navedenih zemljišč, prihodek iz upravljanja teh zemljišč (prihodek prodaje lesa) pa bo prihodek javnih zavodov.  Poleg navedenih zemljišč ima Srednja gozdarska in lesarska šola Postojna (v nadaljnjem besedilu: koncesionar) na podlagi veljavne koncesijske pogodbe za izkoriščanje gozdov v lasti Republike Slovenije v izobraževalne namene v upravljanju še 42,27 hektara površin državnih gozdov. Izkoriščanje gozdov po tej pogodbi vključuje opravljanje sečnje in spravila lesa, varstvenih, gojitvenih in drugih del, gradnjo in vzdrževanje gozdne infrastrukture ter prodajo lesa iz državnih gozdov, katere prihodek je prihodek javnega zavoda. Koncesijsko pogodbo za izkoriščanje gozdov v lasti Republike Slovenije sta koncedent (RS, v njenem imenu in račun sklad) in koncesionar sklenila na podlagi Uredbe o koncesiji za izkoriščanje gozdov v lasti Republike Slovenije (Uradni list RS, št. 98/10, 98/12, 62/13, 90/13, 108/13 in 9/16 – ZGGLRS). V skladu s petim odstavkom 2. člena navedene uredbe je bila koncesionarju pod pogoji iz uredbe koncesija podeljena brezplačno, koncesionar pa je prevzel vse stroške, povezane z izvajanjem koncesije. Po sprejemu Zakona o gospodarjenju z gozdovi v lasti Republike Slovenije, s katerim so se državni gozdovi iz sklada prenesli v upravljanje SiDG, je pravice in obveznosti koncedenta iz obstoječih koncesijskih razmerij do njihovega izteka prevzela družba SiDG kot pravna naslednica sklada. Z uveljavitvijo tega zakona bo Srednja gozdarska in lesarska šola Postojna postala upravljavka zemljišč iz navedene koncesijske pogodbe na podlagi samega zakona, koncesijska pogodba pa bo prenehala veljati. Ker je upravljanje navedenih zemljišč že zdaj brezplačno, javni zavod pa jih upravlja v svojem imenu in za svoj račun, zakon v tem delu ne bo imel finančnih posledic za državni proračun.  Kot navedeno bodo po uveljavitvi zakona javni zavodi postali upravljavci zgoraj navedenih zemljišč na podlagi samega zakona (pogodbe prenehajo veljati), prihodek iz upravljanja 224,88 hektara zemljišč (prihodek prodaje lesa), ki jih imajo javni zavodi trenutno v uporabi na podlagi pogodb o dopustitvi izvajanja javnih izobraževalnih programov s področja gozdarstva, pa bo po novem prihodek javnih zavodov.  Poleg zgoraj navedenega obsega zemljišč se ocenjuje, da javni zavodi za izvajanje izobraževalnih ter raziskovalnih in razvojnih dejavnosti potrebujejo dodatno še približno 500 hektarov gozdnih zemljišč v lasti Republike Slovenije, s katerimi trenutno gospodari (jih upravlja) SiDG. Z dnem, ko bodo vsi javni zavodi na podlagi tega zakona prevzeli v upravljanje vsa gozdna zemljišča glede na dodeljeno kvoto, bodo za približno 725 hektarov (224,88 hektara in 500 hektarov) zmanjšani prihodki družbe SiDG iz prodaje lesa za približno 180.000 EUR na leto ter posredno zmanjšani prihodki Gozdnega sklada iz letnega nadomestila za približno 36.000 EUR na leto. Zmanjšanje prihodkov družbe SiDG zaradi prenosa zemljišč v upravljanje javnim zavodom ne bo negativno vplivalo na poslovanje družbe SiDG, saj gre za znesek, ki je glede na letni prihodek družbe SiDG (v letu 2019 je znašal 66,9 milijona EUR), zanemarljiv.  Zakon bo imel z dnem uveljavitve finančne posledice tudi za proračun ministrstva za izobraževanje, znanost in šport, in sicer na podlagi povračila stroškov članom komisije za določitev kvot. Člani komisije bodo naloge po predlaganem zakonu opravljali v okviru svojih rednih zaposlitev. Za člane, ki so zaposleni na ministrstvih oziroma v javnih zavodih, povračilo stroškov ni predvideno. Morda bo do povračila stroškov upravičen predstavnik družbe Slovenski državni gozdovi, d. o. o., kar bo določeno v sklepu o imenovanju komisije za določitev kvot. Zato se ocenjuje, da finančne posledice ne bodo velike. Finančna sredstva za povračilo stroškov se bodo zagotovila iz proračuna ministrstva za izobraževanje, znanost in šport. |
| **4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET** |
| Za izvajanje zakona ni treba zagotoviti dodatnih finančnih sredstev v sprejetem državnem proračunu. Sredstva za plačilo stroškov komisije za določitev kvot so zagotovljena v proračunski postavki PP 239410 ‒ Inventarizacija srednješolskega prostora Ministrstva za izobraževanje, znanost in šport. |
| **5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**  Predlog zakona se ne usklajuje s pravnim redom Evropske unije, saj vsebina ni neposredno obravnavana v skupni pravni ureditvi Evropske unije.  Pri pripravi dopolnitev zakona je predlagatelj pregledal predpise nekaterih evropskih držav ali njihovih dežel in v nadaljevanju podaja kratek pregled ureditve. |
| **FINSKA**  Finska zakonodaja je vzpostavila kmetijsko-gozdarske šole tako, da te upravljajo večja posestva, katerih cilj je prikazati dijakom in študentom prakso v resničnem okolju. Temelji na načelu odličnega financiranja kmetijsko-gozdarskega izobraževanja, katerega osrednja cilja sta izobraževanje v manjših skupinah in stimuliranje šol za resnično pridelavo in razvoj resničnega trženja. Prihodke od prodanih pridelkov, izdelkov in storitev šole v celoti namenjajo izboljševanju izobraževalnega okolja, umeščanju nove tehnologije in nenehnemu prilagajanju sodobnih gibanj v kmetijsko-gozdarskem izobraževanju (primer: šola YLA SAVON).  **FRANCIJA**  Francija je med razvojem izobraževalnega okolja v zadnjih dveh stoletjih razvila bogato mrežo kmetijskih in gozdarskih šol. Ta mreža pokriva celotno državo. Šole se pri svojem izobraževanju posvečajo pripravi in izvedbi kakovostnega praktičnega izobraževanja, ki se izvaja na (praviloma) obsežnih šolskih posestvih. Za Francijo je značilno zelo intenzivno sodelovanje države v vseh delih izobraževanja. Sredstva, ki se nanašajo na strokovni del kmetijskega izobraževanja, zagotavlja ministrstvo za kmetijstvo, ki skrbi tudi za kurikul in kakovost izobraževanja, podporo številnim tekmovanjem s področja kmetijstva in gozdarstva in daje velik poudarek mednarodnemu sodelovanju šol.  Francija daje velik poudarek izobraževanju odraslih in vzpostavitvi tematskih centrov za poklicno izobraževanje in usposabljanje, v okviru katerih se izobražujejo tudi učitelji kmetijskega izobraževanja (primer: BERGERIE NATIONALE DE RAMBOUILLET v bližini Pariza). Ti centri prav tako upravljajo večja državna kmetijska posestva. Njihov namen je tudi promocija kmetijstva med mladimi (osnovnošolci in srednješolci drugih poklicnih področij) in mestnim prebivalstvom, zato zanje ponujajo različne oglede in delavnice. Izobraževanje odraslih poteka v okviru kmetijskih šol ali samostojnih centrov za izobraževanje odraslih za kmetijstvo.  Kmetijske šole upravljajo svoja posestva samostojno, prav tako se na trgu pojavljajo s svojimi šolskimi pridelki. Izkupiček od prodaje je namenjen stroškom delovne sile na posestvu, ki ni plačana neposredno od države. Razvojna sredstva se pretežno namenijo iz državnih, regijskih ali občinskih proračunov (vir: LYCEE AGRICOLE BOUGAINVILLE iz BRIE ‒ COMPTE-ROBERT in BERGERIE NATIONALE DE RAMBOUILLET).    **VELIKA BRITANIJA**  Velika Britanija kmetijskim šolam omogoča samostojno upravljanje šolskih posestev, ki so praviloma precej obsežna. Tovrstne šole dajejo velik poudarek tako rednemu izobraževanju kot tudi izobraževanju odraslih. Prihodki, ki nastanejo ob upravljanju šolskih posestev, so namenjeni kritju proizvodnih stroškov in razvoju izobraževalnega okolja. Kmetijske šole na območju Velike Britanije imajo velik ugled, zato šole izjemno skrbijo za svoja posestva in vanje veliko (vir: šoli v Yorku ASKHAM BRYAN COLLEGE in na Škotskem Scotland’s Rural College (SRUC), Campus ELMWOOD).  Tabela 4: Podatki o kmetijskih in gozdarskih šolah po Evropi   |  |  |  |  |  | | --- | --- | --- | --- | --- | | **DRŽAVA, LOKACIJA ŠOLE IN IME ŠOLE** | **ŠTEVILO OSEB, VKLJUČENIH V IZOBRAŽEVANJE** | **PODROČJA IZOBRAŽEVANJA** | **ŠOLSKO POSESTVO** | **PROIZVODNI DEL** | | Francija  lokacija šole: BRIE- COMPTE-ROBERT, regija ILE DE FRANCE  ime šole: LYCEE AGRICOLE BOUGAINVILLE  tip institucije: javna šola | 500 dijakov in študentov (od 14. do 20. leta) | * kmetijstvo (živinoreja, poljedelstvo, hortikultura) | * 130 ha zemljišč * 3.500 m2 pokritih površin * vodne površine in druge površine, namenjene naravovarstvenim vsebinam | * živinoreja (sto glav goveje živine) * poljedelstvo (več deset * kultur) * vrtnarstvo (3.500 m2 pokritih površin) | | Francija  lokacija šole: RAMBOUILLET, regija ILE DE FRANCE  ime šole ‒ centra: BERGERIE NATIONALE DE RAMBOUILLET  tip institucije: center za poklicno izobraževanje, javna šola, namenjena predvsem izobraževanju učiteljev, odraslih, ki želijo pridobiti nova znanja iz kmetijstva, in vajencem (srednješolci in študenti na praktičnem izobraževanju)  Ustanova zaposluje 115 ljudi, od tega 45 javnih uslužbencev, drugi se financirajo iz dejavnosti posestva in projektov. | 300 vajencev  1200 pripravnikov in učiteljev, ki prihajajo na usposabljanja  100.000 obiskovalcev (šolarji, okoliški prebivalci: namen: promocija kmetijstva) | * kmetijstvo * konjereja * izobraževanje v kmetijskem sektorju * razvoj kurikula kmetijskega izobraževanja | * več kot 100 ha kmetijskih zemljišč | * živinoreja (več kot 100 glav goveje živine), čreda avtohtone pasme ovac rambouillet * poljedelstvo (predvsem žita, koruza) * predelava mleka * trgovina in gostinski lokal, ki predstavljata in tržita izdelke večjega števila francoskih kmetijskih šol | | Finska  lokacija šole: IISALMI  ime šole: YLA SAVON  tip institucije: javna šola | 170 dijakov na področju kmetijskega in naravovarstvenega izobraževanja | * kmetijstvo * živilstvo * gostinstvo in turizem * tehnika | * 70 ha kmetijskih zemljišč * 190 ha gozdnih zemljišč   zemljišča v lasti Občinske zveze za izobraževanje, financiranje delovanja šole: država, v manjšem deležu mesto | * živinoreja (42 krav molznic) | | Velika Britanija  lokacija šole: YORK  ime šole: ASKHAM BRYAN COLLEGE  tip institucije: javna šola |  | * kmetijstvo * hortikultura * razvoj podeželja * okoljevarstvo – naravovarstvo * konjeništvo * urejanje zelenih površin * cvetličarstvo * veterinarstvo * šport | * 1.214 ha kmetijskih zemljišč | vse vrste proizvodnje v skladu z izobraževalnimi programi | | Nemčija  Lokacija šole: LOHR A. MAIN  ime šole: BAVARIA STATE SCHOOL OF FORESTRY  tip institucije: javna šola | izobraževanje odraslih | * gozdarstvo * lov | * 450 ha – za gozdarstvo * 100 ha ‒ za lovstvo |  | | Estonija  lokacija šole: LUUA  ime šole: LUUA METSANDUSKOOL  tip institucije: javna šola | 270 dijakov | * gozdarstvo | * 8.700 ha (90 % letnega etata opravijo s harvestreji in forvarderji) |  | | Madžarska  lokacija šole: SOPRON  ime šole: SECONDARY FORESTRY SCHOOL GYUKA ROTH  tip institucije: javna šola | 250–280 dijakov | * gozdarstvo | * 780 ha ‒ pogodbeni najem od države, denar od poseka ostane šoli |  | | Švica  lokacija šole: MAINFELD  ime šole: HOHERE FASHSCHULE SUDSTSCHWEIZ  tip institucije: javna šola | 20‒30 dijakov na generacijo  250–300 odraslih na leto na tečajih | * gozdarstvo | * 116 ha |  | | Avstrija  lokacija šole: BRUCK AM DER MUR  ime šole: HOHERE BUNDESLEHRANSTALT FUR FORSTWIRTSCHAFT  tip institucije: javna šola | 400 dijakov | * gozdarstvo | * 250 ha državnega gozda * 700 ha občinskega gozda   Denar od poseka pripada državi ali občini, država in občina pa šoli zagotovita vsa sredstva, tudi vso opremo za delo in druge materialne pogoje. |  | |
| **6. PRESOJA POSLEDIC, KI JIH BO IMEL SPREJEM ZAKONA** |
| **6.1 Presoja administrativnih posledic**  **a) v postopkih oziroma poslovanju javne uprave ali pravosodnih organov:** |
| /  **b) pri obveznostih strank do javne uprave ali pravosodnih organov:**  / |
| **6.2 Presoja posledic za okolje, vključno s prostorskimi in varstvenimi vidiki, in sicer za:** |
| Ocenjeno je, da predlog zakona ne bo imel negativnih učinkov na okolje. Pri upravljanju kmetijskih oziroma gozdnih zemljišč je treba spoštovati vso veljavno zakonodajo (npr. Zakon o kmetijskih zemljiščih, Zakon o gozdovih, Zakon o ohranjanju narave, Zakon o vodah, Zakon o varstvu okolja, Zakon o varstvu pred naravnimi in drugimi nesrečami). |
| **6.3 Presoja posledic za gospodarstvo, in sicer za:**  Predlog zakona bo imel pozitivne učinke na javne zavode, saj bodo s pridobitvijo (dodatnih) kmetijskih oziroma gozdnih zemljišč v upravljanje imeli na voljo boljše delovne razmere, izvajanje izobraževalnih, raziskovalnih in razvojnih dejavnosti pa bo kakovostnejše in bo potekalo nemoteno. |
| **6.4 Presoja posledic za socialno področje, in sicer za:** |
| / |
| **6.5 Presoja posledic za dokumente razvojnega načrtovanja, in sicer za:** |
| /  **6.6 Presoja posledic za druga področja**  / |
| **6.7 Izvajanje sprejetega predpisa:** |
| 1. Predstavitev sprejetega zakona:   Zakon bo po potrebi ustrezno predstavljen strokovni in drugi zainteresirani javnosti.   1. Spremljanje izvajanja sprejetega predpisa:   Spremljanje izvajanja novele zakona je v pristojnosti ministrstva za izobraževanje, znanost in šport. |
| **6.8 Druge pomembne okoliščine v zvezi z vprašanji, ki jih ureja predlog zakona:**  /  **7. Prikaz sodelovanja javnosti pri pripravi predloga zakona:**   * + Predlog zakona je bil objavljen na portalu E-demokracija in spletni strani ministrstva za kmetijstvo, gozdarstvo in prehrano.   + Predlog zakona je bil v javni razpravi od 22. marca 2019 do 31. maja 2019.   + V razpravo so bili vključeni: nevladne organizacije, predstavniki zainteresirane javnosti, predstavniki strokovne javnosti, ministrstva, upravne enote, občine in združenja občin.   + Pripombe so podali štirje subjekti: Univerza v Mariboru, Fakulteta za kmetijstvo in biosistemske vede, Kmetijski inštitut Slovenije, Inštitut za oljkarstvo Znanstveno-raziskovalnega središča Koper, Inšpektorat RS za kmetijstvo, gozdarstvo, lovstvo in ribištvo. Pripombe so bile smiselno upoštevane.   **8. Zunanji strokovnjak/pravna oseba, ki je sodeloval/a pri pripravi predloga zakona**  Pri pripravi predloga zakona zunanji strokovnjaki oziroma pravne osebe niso sodelovali.  **9. Navedba, kateri predstavniki predlagatelja bodo sodelovali pri delu državnega zbora in delovnih teles**   * dr. Jože Podgoršek, minister za kmetijstvo, gozdarstvo in prehrano, * mag. Miran Mihelič, državni sekretar, * dr. Simona Kustec, ministrica za izobraževanje, znanost in šport, * dr. Jure Gašparič, državni sekretar, * dr. Darja Majkovič, generalna direktorica Direktorata za kmetijstvo, * mag. Robert Režonja, generalni direktor Direktorata za gozdarstvo in lovstvo, * dr. Jana Javornik, Združeno kraljestvo Velike Britanije in Severne Irske, generalna direktorica   Direktorata za visoko šolstvo,   * dr. Tomaž Boh, generalni direktor Direktorata za znanost, * mag. Nataša Kranjc, vršilka dolžnosti generalnega direktorja Direktorata za srednje in višje šolstvo   ter izobraževanje odraslih,   * Leon Ravnikar, Direktorat za kmetijstvo, * Andrej Hafner, Direktorat za kmetijstvo, * Tanja Krebs, Direktorat za gozdarstvo in lovstvo. |
|  |
| **II. BESEDILO ČLENOV**  **Predlog Zakona o zagotavljanju zemljišč za izvajanje izobraževalnih ter raziskovalnih in razvojnih dejavnosti s področja kmetijstva in gozdarstva**   1. **člen**   **(vsebina)**  Ta zakon ureja upravljanje kmetijskih in gozdnih zemljišč za izvajanje izobraževalnih oziroma raziskovalnih in razvojnih dejavnosti v okviru javnih izobraževalnih in javnih raziskovalnih zavodov ter obseg in postopek pridobivanja teh zemljišč v upravljanje.   1. **člen**   **(upravljavci)**  Upravljavci iz tega zakona so lahko javni izobraževalni in javni raziskovalni zavodi, katerih ustanoviteljica je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva (v nadaljnjem besedilu: javni zavodi).   1. **člen**   **(zemljišča, ki so predmet upravljanja)**  Javni zavod lahko pridobi v upravljanje zemljišča, ki so po dejanski rabi kmetijska ali gozdna in so v lasti Republike Slovenije ter z njimi gospodarita Sklad kmetijskih zemljišč in gozdov Republike Slovenije oziroma družba Slovenski državni gozdovi, d. o. o., če so potrebna za izvajanje izobraževalnih oziroma raziskovalnih in razvojnih dejavnosti javnega zavoda.   1. **člen**   **(upravljanje kmetijskih zemljišč)**  (1) Ne glede na zakon, ki ureja Sklad kmetijskih zemljišč in gozdov Republike Slovenije, kmetijska zemljišča za izvajanje izobraževalnih oziroma raziskovalnih in razvojnih dejavnosti, ki jih ureja ta zakon, upravljajo javni zavodi, ki se za upravljavce določijo na podlagi tega zakona.  (2) Za upravljanje iz tega člena se smiselno uporablja zakon, ki ureja Sklad kmetijskih zemljišč in gozdov Republike Slovenije, če ta zakon ne določa drugače.  (3) Kmetijska zemljišča v obdobju upravljanja v skladu s tem zakonom niso predmet prodaje ali menjave.  (4) Javni zavod kmetijskih zemljišč iz tega zakona ne sme oddajati v najem ali zakup.  (5) Prihodek iz upravljanja kmetijskih zemljišč je prihodek javnega zavoda in se nameni za izvajanje izobraževalnih oziroma raziskovalnih in razvojnih dejavnosti.   1. **člen**   **(upravljanje gozdnih zemljišč)**  (1) Ne glede na zakon, ki ureja gospodarjenje z gozdovi v lasti Republike Slovenije, gozdna zemljišča za izvajanje izobraževalnih oziroma raziskovalnih in razvojnih dejavnosti, ki jih ureja ta zakon, upravljajo javni zavodi, ki se za upravljavce določijo na podlagi tega zakona.  (2) Za upravljanje iz tega člena se smiselno uporablja zakon, ki ureja gospodarjenje z gozdovi v lasti Republike Slovenije, če ta zakon ne določa drugače. Za upravljanje iz tega člena se štejejo tudi ustanovitev služnosti, pravice stvarnega bremena in skrb za pravno urejenost.  (3) Gozdna zemljišča v obdobju upravljanja v skladu s tem zakonom niso predmet prodaje ali menjave.  (4) Prihodek iz upravljanja gozdnih zemljišč je prihodek javnega zavoda in se nameni za izvajanje izobraževalnih oziroma raziskovalnih in razvojnih dejavnosti.  (5) Za gozdna zemljišča, ki jih ima v upravljanju javni zavod, pristojbino za vzdrževanje gozdnih cest plačuje javni zavod.   1. **člen**   **(uporaba zemljišč)**  (1) Javni zavod mora kmetijska in gozdna zemljišča, ki jih ima v upravljanju na podlagi tega zakona, uporabljati za izvajanje izobraževalnih oziroma raziskovalnih in razvojnih dejavnosti.  (2) Če so zemljišča iz prejšnjega odstavka na območju Natura 2000, morajo javni zavodi izvajati ukrepe ohranjanja biotske raznovrstnosti, določene v veljavnem načrtu upravljanja območij Natura 2000.   1. **člen**   **(dodelitev kvote)**  (1) Javni zavod lahko pridobi v upravljanje največ toliko zemljišč, kolikor je določeno v skladu s tem členom.  (2) Za določitev potrebnega obsega kmetijskih in gozdnih zemljišč po podrobnejših vrstah dejanske rabe v skladu s predpisom, ki ureja evidenco dejanske rabe kmetijskih in gozdnih zemljišč, ki jih javni zavod potrebuje za opravljanje dejavnosti iz 1. člena tega zakona (v nadaljnjem besedilu: kvota), se upošteva naslednje:  a) za srednješolsko in višješolsko izobraževanje s področja kmetijstva in gozdarstva:  – vsebina izobraževalnih in študijskih programov s področja kmetijstva in gozdarstva,  – obseg praktičnega izobraževanja,  – lokalne oblike in značilnosti kmetovanja po posameznih kmetijskih sektorjih,  – povprečno število vpisanih dijakov oziroma študentov v zadnjih petih letih po strokovnih modulih,  – uspešnost doseganja povprečne delovne učinkovitosti, ki je pri praktičnem pouku dijakov od 30 % do 40 %, pri praktičnem usposabljanju dijakov z delom 70 % in pri praktičnem izobraževanju študentov 75 %, glede na delovno učinkovitost kvalificirane osebe z zaključeno stopnjo izobrazbe z določenega področja delovnih procesov;  b) za visokošolsko izobraževanje s področja kmetijstva in gozdarstva veljavni petletni program dela na kmetijskih oziroma gozdnih zemljiščih, ki ga sprejme organ upravljanja javnega visokošolskega zavoda, in sicer:  – vsebina študijskih programov s področja kmetijstva in gozdarstva,  – obseg praktičnega izobraževanja,  – povprečno število vpisanih študentov v zadnjih petih letih po strokovnih modulih;  c) za raziskovalne in razvojne dejavnosti s področja kmetijstva in gozdarstva v javnih visokošolskih zavodih in javnih raziskovalnih zavodih veljavni petletni program dela na kmetijskih oziroma gozdnih zemljiščih, ki ga sprejme organ upravljanja javnega zavoda, in sicer vsebina in obseg raziskovalnih in razvojnih dejavnosti, za katere so potrebna zemljišča, ki so predmet tega zakona.  (3) Kvote v skladu z merili iz tega člena predpiše minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, na predlog komisije iz 8. člena tega zakona.  (4) Predpisana kvota iz prejšnjega odstavka se lahko spremeni ob bistveni spremembi obsega, števila in vsebine iz drugega odstavka tega člena, kar vsebinsko oceni komisija iz 8. člena tega zakona.  (5) Javni zavod mora o bistvenih spremembah iz prejšnjega odstavka obvestiti komisijo iz 8. člena tega zakona v 30 dneh po nastanku spremembe.   1. **člen**   **(komisija)**  (1) Za določitev kvot po merilih iz drugega odstavka prejšnjega člena tega zakona minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, s sklepom imenuje komisijo za določitev kvot (v nadaljnjem besedilu: komisija).  (2) Komisijo sestavljajo:  – državni sekretar ministrstva, pristojnega za izobraževanje in znanost, ki je predsednik komisije;  – državni sekretar ministrstva, pristojnega za kmetijstvo in gozdarstvo, ki je namestnik predsednika komisije;  – predstavnik ministrstva, pristojnega za kmetijstvo in gozdarstvo;  – predstavnik ministrstva, pristojnega za izobraževanje in znanost;  – dva predstavnika Sklada kmetijskih in gozdnih zemljišč Republike Slovenije;  – predstavnik družbe Slovenski državni gozdovi, d. o. o.;  – predstavnik Centra Republike Slovenije za poklicno izobraževanje;  – predstavnik na predlog Nacionalne agencije Republike Slovenije za kakovost v visokem šolstvu;  – predstavnik na predlog znanstvenega sveta Javne agencije za raziskovalno dejavnost Republike Slovenije.  (3) Komisija sprejme poslovnik o svojem delu. Prvo sejo komisije skliče predsednik komisije.  (4) Naloge komisije so:  – predlaga kvote ministru, pristojnemu za izobraževanje in znanost;  – predlaga spremembe kvote ministru, pristojnemu za izobraževanje in znanost.  (5) O povračilu stroškov članom komisije se odloči v sklepu iz prvega odstavka tega člena.   1. **člen**   **(zagotavljanje zemljišč)**  (1) Zemljišča iz tega zakona se javnemu zavodu do kvote zagotavljajo iz zemljišč v lasti Republike Slovenije na območjih iz tega člena, pri čemer se lahko kmetijska zemljišča iz tega zakona javnemu zavodu zagotovijo le, če na zemljišču ni vzpostavljeno zakupno razmerje.  (2) Javni zavod lahko pridobi zemljišča iz tega zakona na območju, ki je od sedeža javnega zavoda oziroma enote tega javnega zavoda oddaljeno:  – do vključno 15 km zračne razdalje ali  – od več kot 15 do 30 km zračne razdalje, če je skupna površina dodatnih zemljišč najmanj 10 ha.  (3) Ne glede na prejšnji odstavek lahko javni zavod, ki izvaja raziskovalno oziroma razvojno dejavnost s področja kmetijstva in gozdarstva, pridobi zemljišča tudi zunaj območij iz prejšnjega odstavka, če se s tem strinja javni zavod.  (4) Javnemu zavodu se v kvoto štejejo tudi zemljišča, ki so po dejanski rabi kmetijska oziroma gozdna in jih ima javni zavod v lasti.   1. **člen**   **(postopek pridobivanja zemljišč v upravljanje)**  (1) Javni zavod pri ministrstvu, pristojnem za izobraževanje in znanost, izkaže interes za upravljanje kmetijskih oziroma gozdnih zemljišč v skladu s tem zakonom.  (2) Ministrstvo, pristojno za izobraževanje in znanost, v soglasju z ministrstvom, pristojnim za kmetijstvo in gozdarstvo, v skladu s predpisom iz tretjega odstavka 7. člena tega zakona predlaga Vladi Republike Slovenije (v nadaljnjem besedilu: vlada) posamezna kmetijska oziroma gozdna zemljišča, primerna za upravljanje v skladu s tem zakonom, in posamezne javne zavode za njihove upravljavce.  (3) Vlada s sklepom določi upravljavce kmetijskih oziroma gozdnih zemljišč iz tega zakona.  (4) Javni zavod se kot upravljavec vpiše v zemljiški kataster v skladu s predpisi, ki urejajo evidentiranje nepremičnin.   1. **člen**   **(prenos upravljanja)**  (1) Zemljišča, ki jih v skladu s tem zakonom javni zavod dobi v upravljanje, se vrnejo v upravljanje Skladu kmetijskih zemljišč in gozdov Republike Slovenije, družbi Slovenski državni gozdovi, d. o. o., oziroma Direkciji za vode Republike Slovenije v naslednjih primerih:  – če so zemljišča predmet prenosa po 14., 16., 16.a, 16.b in 17. členu Zakona o Skladu kmetijskih zemljišč in gozdov Republike Slovenije (Uradni list RS, št. 19/10 – uradno prečiščeno besedilo, 56/10 – ORZSKZ16, 14/15 – ZUUJFO in 9/16 – ZGGLRS) oziroma po 24. in 36. členu Zakona o gospodarjenju z gozdovi v lasti Republike Slovenije (Uradni list RS, št. 9/16),  – če so zemljišča po namenski rabi stavbna in so predmet odsvojitve ali ustanovitve stavbne pravice,  – če so zemljišča po namenski rabi vodna,  – če so zemljišča predmet prostorske ureditve državnega pomena v sprejetem državnem prostorskem načrtu.  (2) Zemljišča v primerih iz prejšnjega odstavka vlada s sklepom prenese nazaj v upravljanje Skladu kmetijskih zemljišč in gozdov Republike Slovenije, družbi Slovenski državni gozdovi, d. o. o., oziroma Direkciji za vode Republike Slovenije.  (3) Za zemljišča, ki so bila v skladu s prejšnjim odstavkom prenesena nazaj v upravljanje Skladu kmetijskih zemljišč in gozdov Republike Slovenije, družbi Slovenski državni gozdovi, d. o. o., oziroma Direkciji za vode Republike Slovenije, se javnemu zavodu zagotovijo druga zemljišča do kvote v skladu s tem zakonom.   1. **člen**   **(izvajanje zakona)**  Za izvajanje tega zakona je pristojno ministrstvo, pristojno za izobraževanje in znanost.  **PREHODNE IN KONČNE DOLOČBE**   1. **člen**   **(prenos zemljišč v upravljanje)**  (1) Javni izobraževalni in javni raziskovalni zavodi, katerih ustanovitelj je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva, ki imajo na dan uveljavitve tega zakona v uporabi zemljišča na podlagi sklenjene pogodbe o zakupu oziroma pogodbe o dopustitvi izvajanja javnega izobraževalnega programa s področja gozdarstva in koncesijske pogodbe o izkoriščanju gozdov v lasti Republike Slovenije v izobraževalne namene, z dnem uveljavitve tega zakona postanejo upravljavci teh zemljišč v skladu s tem zakonom, kar ugotovi vlada s sklepom v treh mesecih od uveljavitve tega zakona.  (2) Šteje se, da z dnem uveljavitve tega zakona prenehajo pogodbena razmerja iz prejšnjega odstavka.  (3) Za zemljišča iz prvega odstavka tega člena javni zavod predlaga izbris vpisa zakupa v zemljiški knjigi najpozneje v 30 dneh od uveljavitve tega zakona.  (4) Javni zavodi iz prvega odstavka tega člena se po sprejetju sklepa iz prvega odstavka tega člena kot upravljavci vpišejo v zemljiški kataster v skladu s predpisi, ki urejajo evidentiranje nepremičnin.  (5) Zemljišča iz prvega odstavka tega člena se štejejo v kvoto iz 7. člena tega zakona.  (6) Če javni zavod po določitvi kvote iz 7. člena tega zakona z zemljišči iz prvega odstavka tega člena in zemljišči iz četrtega odstavka 9. člena tega zakona preseže kvoto, vlada presežek zemljišč iz prvega odstavka tega člena s sklepom prenese nazaj v upravljanje Skladu kmetijskih zemljišč in gozdov Republike Slovenije oziroma družbi Slovenski državni gozdovi, d. o. o., do kvote.   1. **člen**   **(rok za določitev kvot)**  Minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, izda predpis iz tretjega odstavka 7. člena tega zakona v 12 mesecih od uveljavitve tega zakona.   1. **člen**   **(prenehanje veljavnosti)**  (1) V Zakonu o Skladu kmetijskih zemljišč in gozdov Republike Slovenije (Uradni list RS, št. 19/10 – uradno prečiščeno besedilo, 56/10 – ORZSKZ16, 14/15 – ZUUJFO in 9/16 – ZGGLRS) v 17.a členu preneha veljati besedilo: »ter tudi ne za kmetijska zemljišča, ki jih za izvajanje izobraževalnega procesa uporabljajo šole s področja kmetijstva«.  (2) V Zakonu o gospodarjenju z gozdovi v lasti Republike Slovenije (Uradni list RS, št. 9/16) preneha veljati 28. člen.   1. **člen**   **(začetek veljavnosti)**  Ta zakon začne veljati petnajsti dan po objavi v Uradnem listu Republike Slovenije. |
| **III. OBRAZLOŽITEV** |
| **K 1. členu**  Člen določa predmet zakona in nakazuje njegovo notranjo strukturo.  **K 2. členu**  Člen določa upravljavce kmetijskih in gozdnih zemljišč po tem zakonu. Upravljavci so lahko javni izobraževalni in javni raziskovalni zavodi, katerih ustanoviteljica je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva (v nadaljnjem besedilu: javni zavodi).  **K 3. členu**  Člen določa zemljišča, ki so predmet upravljanja po tem zakonu. Javni zavodi lahko v upravljanje pridobijo zemljišča, ki so po dejanski rabi kmetijska ali gozdna in s katerimi gospodarita Sklad kmetijskih zemljišč in gozdov Republike Slovenije ter družba Slovenski državni gozdovi, d. o. o., a le če so potrebna za izvajanje izobraževalnih oziroma raziskovalnih in razvojnih dejavnosti javnega zavoda.  **K 4. členu**  Člen določa, da kmetijska zemljišča v lasti Republike Slovenije, s katerimi sicer gospodari in jih upravlja Sklad kmetijskih zemljišč in gozdov Republike Slovenije in so namenjena izvajanju izobraževalnih ter raziskovalnih in razvojnih dejavnosti, upravljajo javni zavodi, ki izpolnjujejo pogoje po tem zakonu. Za upravljanje teh zemljišč se smiselno uporablja zakon, ki ureja Sklad kmetijskih zemljišč in gozdov Republike Slovenije, in ne zakon, ki ureja stvarno premoženje države in samoupravnih lokalnih skupnosti. Taka zasnova je v predlogu zakona predlagana po opravljenih medresorskih usklajevanjih z ministrstvom za javno upravo ter opravljeni analizi in oceni stanja.  Javni zavodi po tem zakonu nimajo pravice odplačno ali neodplačno odsvojiti kmetijskih zemljišč v lasti RS, ki jih upravljajo, ali jih odsvojiti na podlagi menjave. Za namen sklenitve pravnega posla odsvojitve na teh zemljiščih se zemljišče, če so za to izpolnjeni pogoji iz prvega odstavka 11. člena tega zakona, vrne v upravljanje Skladu kmetijskih zemljišč in gozdov Republike Slovenije, ki je po Zakonu o Skladu kmetijskih zemljišč in gozdov Republike Slovenije pooblaščen za sklenitev takega pravnega posla. Če ne gre za primere iz prvega odstavka 11. člena tega zakona, zemljišča v času, ko jih upravlja javni zavod, ne smejo biti predmet prodaje ali menjave.  Člen določa še, da so prihodki iz upravljanja kmetijskih zemljišč po tem zakonu prihodek javnega zavoda, ki ga javni zavod lahko nameni zgolj za potrebe izvajanja izobraževalnih, raziskovalnih oziroma razvojnih nalog.  **K 5. členu**  Člen določa, da gozdna zemljišča v lasti Republike Slovenije, s katerimi sicer gospodari družba Slovenski državni gozdovi, d. o. o., in so namenjena izvajanju izobraževalnih ter raziskovalnih in razvojnih dejavnosti, upravljajo javni zavodi, ki izpolnjujejo pogoje po tem zakonu. Izraz upravljanja gozdnih zemljišč v tem zakonu poleg nalog, ki jih Zakon o gospodarjenju z gozdovi v lasti Republike Slovenije (Uradni list RS, št. 9/16) uvršča pod izraz upravljanja državnih gozdov, vključuje tudi pravne posle ustanavljanja služnosti ter pravice stvarnega bremena na gozdnih zemljiščih in skrb za njihovo pravno urejenost. Javni zavodi po tem zakonu nimajo pravice odplačno ali neodplačno odsvojiti državnih gozdov, ki jih upravljajo, ali jih odsvojiti na podlagi menjave. Prav tako javni zavod na teh zemljiščih ne more ustanavljati stavbnih pravic. Za namen sklenitve pravnega posla odsvojitve ali ustanovitve stavbne pravice na teh zemljiščih se zemljišče, če so za to izpolnjeni pogoji iz prvega odstavka 11. člena tega zakona, vrne v gospodarjenje družbi Slovenski državni gozdovi, d. o. o., ki je po Zakonu o gospodarjenju z gozdovi v lasti Republike Slovenije pooblaščena za sklenitev takega pravnega posla. Če ne gre za primere iz prvega odstavka 11. člena tega zakona, zemljišča v času, ko jih upravlja javni zavod, ne smejo biti predmet prodaje ali menjave.  Člen določa še, da so prihodki iz upravljanja gozdnih zemljišč po tem zakonu, zlasti prihodki iz prodaje lesa in gozdnih lesnih sortimentov, pridobljenih iz teh gozdov, prihodek javnega zavoda, ki ga javni zavod lahko nameni zgolj za potrebe izvajanja izobraževalnih, raziskovalnih oziroma razvojnih nalog.  Člen tudi določa, da javni zavodi, ki imajo prihodek upravljanja z gozdovi, plačujejo letno pristojbino za vzdrževanje gozdnih cest, ki jo odmerja Finančna uprava Republike Slovenije.  **K 6. členu**  Člen določa, za kakšen namen se morajo uporabljati kmetijska in gozdna zemljišča, ki jih ima javni zavod v upravljanju. Javni zavod mora ta zemljišča uporabljati za izvajanje izobraževalnih oziroma raziskovalnih in razvojnih dejavnosti.  Člen tudi določa, da morajo javni zavodi na zemljiščih, ki jih bodo dobili v upravljanje po tem zakonu in so na območju Natura 2000, izvajati ukrepe ohranjanja biotske raznovrstnosti, določene v veljavnem načrtu upravljanja območij Natura 2000.  **K 7. členu**  S členom se ureja dodelitev kvot javnim zavodom.  Javni zavod bo lahko pridobil v upravljanje največ toliko kmetijskih oziroma gozdnih zemljišč (kvota), kolikor jih bo določeno z odredbo, ki jo sprejme minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, na predlog komisije za določitev kvot, in sicer glede na z zakonom določena merila.  **K 8. členu**  Člen ureja sestavo komisije za določitev kvot javnim zavodom, naloge komisije in njeno delovanje.  Za določitev kvot bo minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, imenoval komisijo za določitev kvot. Komisija ima deset članov; predsednik komisije je državni sekretar ministrstva, pristojnega za izobraževanje in znanost, namestnik predsednika komisije pa državni sekretar ministrstva, pristojnega za kmetijstvo in gozdarstvo.  Naloga komisije je, da predlaga kvote oziroma spremembe kvote določitev ministru, pristojnemu za izobraževanje in znanost. Komisija deluje na podlagi poslovnika, ki ga sprejme komisija.  Člani komisije bodo naloge po predlaganem zakonu opravljali v okviru svojih rednih zaposlitev. Za člane, ki so zaposleni na ministrstvih oziroma v javnih zavodih, povračilo stroškov ni predvideno. Morda bo do povračila stroškov upravičen predstavnik družbe Slovenski državni gozdovi, d. o. o., kar bo določeno v sklepu o imenovanju komisije za določitev kvot. Za določitev višine povračila stroškov predstavniku družbe Slovenski državni gozdovi, d. o. o., se smiselno uporablja Uredba o sejninah in povračilih stroškov v javnih skladih, javnih agencijah, javnih zavodih in javnih gospodarskih zavodih.  **K 9. členu**  S členom se ureja zagotavljanje zemljišč za izvajanje izobraževalnih oziroma raziskovalnih in razvojnih dejavnosti javnih zavodov.  Kmetijska oziroma gozdna zemljišča se do kvote javnemu zavodu zagotavljajo iz zemljišč v lasti Republike Slovenije na območjih iz tega člena. Kmetijska zemljišča se javnemu zavodu lahko zagotovijo, če na zemljišču ni vzpostavljeno zakupno razmerje. Gozdna zemljišča se javnemu zavodu lahko zagotovijo na vseh zemljiščih v lasti RS, saj koncesij za gozdna zemljišča ni več.  V kvoto se štejejo tudi zemljišča, ki so po dejanski rabi kmetijska oziroma gozdna in jih ima javni zavod v lasti, ter zemljišča, ki jih imajo javni zavodi na dan uveljavitve tega zakona v uporabi na podlagi sklenjene pogodbe o zakupu oziroma pogodbe o dopustitvi izvajanja javnega izobraževalnega programa s področja gozdarstva (13. člen).  Zemljišča bodo javni zavodi lahko pridobili na območju:  – do vključno 15 kilometrov zračne razdalje od sedeža javnega zavoda oziroma enote tega javnega zavoda in  – od več kot 15 do 30 kilometrov zračne razdalje od sedeža javnega zavoda oziroma enote tega javnega zavoda, če je skupna površina dodatnih zemljišč najmanj 10 hektarov.  Javni zavod, ki izvaja raziskovalno oziroma razvojno dejavnost s področja kmetijstva in gozdarstva, bo lahko zemljišča pridobil tudi zunaj 15- oziroma 30-kilometrske zračne razdalje od sedeža javnega zavoda oziroma enote tega javnega zavoda, če se bo s tem strinjal. Raziskovalna in razvojna dejavnost se namreč izvaja na različnih lokacijah Slovenije, in sicer glede na potrebe raziskav oziroma poskusov (poskusi pridelave jabolk na različnih pedoloških podlagah, v različnih vremenskih razmerah in podobno). Zato je pomembno, da tem javnim zavodom omogočimo pridobivanje zemljišč tudi iz do 15- oziroma do 30-kilometrske zračne razdalje od sedeža javnega zavoda oziroma enote javnega zavoda.  Predpisi v Republiki Sloveniji načeloma ne dopuščajo pridobivanja premoženja v last javnim zavodom. Izjema so javni visokošolski zavodi, ki so v skladu s 13. členu Zakona o visokem šolstvu (Uradni list RS, št. 32/12 – uradno prečiščeno besedilo 40/12-ZUJF, 57/12 – ZPCP-2D, 109/12, 85/14, 75/16, 61/17 – ZUPŠ in 65/17) lastniki premoženja, pridobljenega iz javnih in drugih virov.  Predlog tega zakona ne ureja pridobivanja lastninske pravice javnih zavodov na zemljiščih. Lastninska pravica na zemljiščih, na katerih so javni zavodi vpisani v zemljiško knjigo kot lastniki, se upošteva izključno pri dodeljevanju dodatnih zemljišč glede na dodeljeno kvoto, kar pomeni, da se morebitna zemljišča, ki so v skladu z zemljiško knjigo na dan uveljavitve zakona v lasti javnih zavodov, že štejejo v kvoto, določeno v skladu s predlogom zakona. Glede na navedeno bo tem javnim zavodom treba dodeliti manj zemljišč v upravljanje po predlogu zakona.  **K 10. členu**  Člen ureja postopek pridobivanja zemljišč v upravljanje.  Interes za upravljanje kmetijskih oziroma gozdnih zemljišč izkaže javni zavod pri ministrstvu, pristojnem za izobraževanje in znanost. Javni zavod lahko interes izkaže z dopisom ministrstvu, pristojnemu za izobraževanje in znanost, iz katerega izhaja, da želi javni zavod pridobiti kmetijska oziroma gozdna zemljišča, ki jih potrebuje za izvajanje izobraževalnih oziroma raziskovalnih in razvojnih dejavnosti.  Posamezna kmetijska oziroma gozdna zemljišča, primerna za upravljanje, in javne zavode, ki jih pridobijo v upravljanje, predlaga Vladi Republike Slovenije (v nadaljnjem besedilu: vlada) ministrstvo, pristojno za izobraževanje in znanost, v soglasju z ministrstvom, pristojnim za kmetijstvo in gozdarstvo. Javne zavode kot upravljavce kmetijskih oziroma gozdnih zemljišč določi vlada s sklepom.  Javni zavod se kot upravljavec kmetijskih oziroma gozdnih zemljišč vpiše v zemljiški kataster.  **K 11. členu**  Javni zavod mora kmetijska oziroma gozdna zemljišča, ki jih je pridobil v upravljanje, vrniti v upravljanje Skladu kmetijskih zemljišč in gozdov Republike Slovenije oziroma družbi Slovenski državni gozdovi, d. o. o., v taksativno naštetih primerih (na primer, če so zemljišča po namenski rabi stavbna in so predmet odsvojitve ali ustanovitve stavbne pravice, če so zemljišča predmet prostorske ureditve državnega pomena v sprejetem državnem prostorskem načrtu). V teh primerih prenese vlada zemljišča nazaj v upravljanje Skladu kmetijskih zemljišč in gozdov Republike Slovenije oziroma družbi Slovenski državni gozdovi, d. o. o. Za zemljišča, ki so bila prenesena nazaj v upravljanje Skladu kmetijskih zemljišč in gozdov Republike Slovenije oziroma družbi Slovenski državni gozdovi, d. o. o., se javnemu zavodu zagotovijo druga zemljišča do kvote.  **K 12. členu**  Izvajanje zakona sodi v pristojnost ministrstva, pristojnega za izobraževanje in znanost.  **K 13. členu**  Člen ureja prenos zemljišč v upravljanje javnim zavodom. Javni zavodi, ki imajo na dan uveljavitve zakona v uporabi zemljišča na podlagi sklenjene pogodbe o zakupu oziroma pogodbe o dopustitvi izvajanja javnega izobraževalnega programa s področja gozdarstva ter koncesijske pogodbe o izkoriščanju gozdov v lasti Republike Slovenije v izobraževalne namene, z dnem uveljavitve tega zakona postanejo upravljavci teh zemljišč.  Javnemu zavodu se bodo v kvoto štela tudi zemljišča, ki so po dejanski rabi kmetijska oziroma gozdna in jih ima javni zavod v lasti.  Če bo javni zavod po določitvi kvote z zemljišči, ki jih bo dobil v upravljanje po tem členu, in zemljišči, ki so po dejanski rabi kmetijska oziroma gozdna in jih ima v lasti, presegel kvoto, bo vlada presežek zemljišč, ki jih bo javni zavod dobil v upravljanje po tem členu, s sklepom prenesla nazaj v upravljanje Skladu kmetijskih zemljišč in gozdov Republike Slovenije oziroma družbi Slovenski državni gozdovi, d. o. o., do kvote.  Da bo vlada lahko izdala sklep, s katerim bo javne zavode določila kot upravljavce, bo ministrstvo, pristojno za izobraževanje in znanost, v soglasju z ministrstvom, pristojnim za kmetijstvo in gozdarstvo, pripravilo seznam parcel, ki jih imajo javni zavodi na dan uveljavitve zakona v uporabi na podlagi sklenjene pogodbe o zakupu oziroma pogodbe o dopustitvi izvajanja javnega izobraževalnega programa s področja gozdarstva. Predvideno je, da bo vlada izdala sklep v treh mesecih od uveljavitve zakona.  Javni zavod se kot upravljavec kmetijskih oziroma gozdnih zemljišč vpiše v zemljiški kataster.  **K 14. členu**  Člen določa rok, v katerem minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, izda odredbo, s katero se javnemu zavodu določi kvota.  **K 15. členu**  Ker se s predlaganim zakonom javnim zavodom na novo ureja zagotavljanje zemljišč za izvajanje izobraževalnih oziroma raziskovalnih in razvojnih dejavnosti s področja kmetijstva, z dnem uveljavitve zakona v 17.a členu Zakona o Skladu kmetijskih zemljišč in gozdov Republike Slovenije (Uradni list RS, št. 19/10 – uradno prečiščeno besedilo, 56/10 – ORZSKZ16, 14/15 – ZUUJFO in 9/16 – ZGGLRS) preneha veljati določba, ki se nanaša na oprostitev plačevanja zakupnine za kmetijska zemljišča, ki jih za izvajanje izobraževalnega procesa uporabljajo šole s področja kmetijstva.  Ker se s predlaganim zakonom javnim zavodom na novo ureja zagotavljanje zemljišč za izvajanje izobraževalnih ter raziskovalnih in razvojnih dejavnosti s področja gozdarstva, z dnem uveljavitve zakona preneha veljati 28. člen Zakona o gospodarjenju z gozdovi v lasti Republike Slovenije (Uradni list RS, št. 9/16).  **K 16. členu**  S tem členom se določa uveljavitev zakona. |
| **IV. PREDLOG ZAKONA RAZVELJAVLJA DOLOČBE VELJAVNIH ZAKONOV** |
| – Zakon o Skladu kmetijskih zemljišč in gozdov Republike:  17.a člen  Zakupnina ali druga ustrezna obveznost se ne plačuje od kmetijskih zemljišč, ki jih uporabljajo državni organi za opravljanje svoje temeljne dejavnosti ter tudi ne za kmetijska zemljišča, ki jih za izvajanje izobraževalnega procesa uporabljajo šole s področja kmetijstva, pod pogojem, da nosijo vse druge stroške v zvezi s temi zemljišči.  – Zakon o gospodarjenju z gozdovi v lasti Republike Slovenije:  28. člen  (izvajanje javnih izobraževalnih programov iz gozdarstva)  (1) Družba izobraževalnemu zavodu, ki izvaja javno veljavne programe nižjega in srednjega poklicnega izobraževanja ter srednje tehniško izobraževanje iz gozdarstva, v državnih gozdovih dopusti izvajanje izobraževalnih programov, ki lahko obsegajo sečnjo in spravilo lesa, opravljanje varstvenih in gojitvenih del ter drugih del, ki so potrebna za zagotavljanje socialnih in ekoloških funkcij državnih gozdov.  (2) Družba izobraževalnemu zavodu dopusti izvajanje izobraževalnih programov na največ 100 hektarjih državnega gozda, če izpolnjuje naslednje pogoje:  1. ima registrirano dejavnost, ki je potrebna za opravljanje sečnje in spravila lesa, opravljanje varstvenih in gojitvenih del oziroma drugih del, ki so potrebna za zagotavljanje socialnih in ekoloških funkcij gozdov;  2. izpolnjuje pogoje, veljavne za izvajalce del v gozdovih na podlagi predpisov, ki urejajo gozdove.  (3) Medsebojna razmerja v zvezi z upravljanjem državnih gozdov iz tega člena družba in izobraževalni zavod podrobneje uredita s pogodbo.  **V. BESEDILO ČLENOV, KI SE SPREMINJAJO**  /  **VI. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU** |
| /  **VII. PRILOGE**  – Priloga 1: Odredba o določitvi kvote javnim izobraževalnim in javnim raziskovalnim zavodom, katerih ustanoviteljica je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva  **Priloga 1: Odredba o določitvi kvote javnim izobraževalnim in javnim raziskovalnim zavodom, katerih ustanoviteljica je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva**  Na podlagi tretjega odstavka 7. člena Zakona o zagotavljanju zemljišč za izvajanje izobraževalnih ter raziskovalnih in razvojnih dejavnosti s področja kmetijstva in gozdarstva (Uradni list RS, št. ) ministrica, pristojna za izobraževanje in znanost, v soglasju z ministrom, pristojnim za kmetijstvo in gozdarstvo, izdaja  **ODREDBO O DOLOČITVI KVOTE JAVNIM IZOBRAŽEVALNIM IN JAVNIM RAZISKOVALNIM** **ZAVODOM, KATERIH USTANOVITELJICA JE REPUBLIKA SLOVENIJA IN IZVAJAJO JAVNO VELJAVNE PROGRAME SREDNJEŠOLSKEGA, VIŠJEŠOLSKEGA IN VISOKOŠOLSKEGA IZOBRAŽEVANJA S PODROČJA KMETIJSTVA IN GOZDARSTVA OZIROMA RAZISKOVALNO IN RAZVOJNO DEJAVNOST S PODROČJA KMETIJSTVA IN GOZDARSTVA**   1. člen   Ta odredba določa kvoto javnim izobraževalnim in javnim raziskovalnim zavodom, katerih ustanoviteljica je Republika Slovenija in izvajajo javno veljavne programe srednješolskega, višješolskega in visokošolskega izobraževanja s področja kmetijstva in gozdarstva oziroma raziskovalno in razvojno dejavnost s področja kmetijstva in gozdarstva (v nadaljnjem besedilu: javni zavodi).   1. člen   Kvota, določena za posamezni javni zavod, znaša:   |  |  |  | | --- | --- | --- | | **Ime javnega zavoda** | **Kmetijska zemljišča (ha)** | **Gozdna zemljišča (ha)** | | Biotehniška šola Rakičan | 50,0 | 50,0 | | Srednja gozdarska in lesarska šola Postojna | 50,0 | 50,0 | | Šola za hortikulturo in vizualne umetnosti Celje | 50,0 | 50,0 | | Izobraževalni center Piramida Maribor | 50,0 | 50,0 | | Biotehniški izobraževalni center Ljubljana | 50,0 | 50,0 | | Šolski center Nova Gorica (Biotehniška šola in Višja strokovna šola) | 50,0 | 50,0 | | Šolski center Ptuj (Biotehniška šola) | 50,0 | 50,0 | | Biotehniška šola Maribor | 50,0 | 50,0 | | Srednja lesarska in gozdarska šola Maribor | 50,0 | 50,0 | | Šolski center Šentjur | 50,0 | 50,0 | | Biotehniški center Naklo | 50,0 | 50,0 | | Grm Novo mesto – center biotehnike in turizma | 50,0 | 50,0 | | Kmetijski inštitut Slovenije | 50,0 | 50,0 | | Gozdarski inštitut Slovenije | 50,0 | 50,0 | | Znanstveno-raziskovalno središče Koper | 50,0 | 50,0 |  1. člen   Ta odredba začne veljati naslednji dan po objavi v Uradnem listu Republike Slovenije.  Dr. Simona Kustec  ministrica za izobraževanje,  znanost in šport  Soglašam!  Dr. Jože Podgoršek  minister  za kmetijstvo,  gozdarstvo in prehrano  Št.  Ljubljana,  EVA |